Шу кунларда Лондондаги театрлардан бирида ишлаëтган 40 яшар Рашид Шадат ўз ҳаëти Шекспир боис буткул ўзгариб кетганлигини айтади.\nОзодлик билан суҳбатда Рашид Шадат Шекспир драмасидаги Ҳамлет ролидан парча ижро қилиб берди.\nЎзбеклар кашф қилган Шекспир\nШекспирнинг ўзбек томошабини томонидан кашф этилиши 1935 йилда — “Ҳамлет” трагедиясининг Ҳамза номидаги драма театри (ҳозирги Ўзбек миллий академик драма театри)да саҳналаштирилиши билан бошланган. Шундан кейин Ўзбекистондаги ўзбек ва рус театрларида Шекспирнинг “Отелло”, “Ромео ва Жульетта”, “Юлий Цезарь”, “Қирол Лир”, “Кориолан”, “Вероналик икки йигит”, “Қийиқ қизнинг қуйилиши”, “Ёз тунидаги ғаройиб отлар” сингари асарлари катта муваффақият билан қўйилди.\nЎтган йили Алишер Навоий номли опера ва балет театрида режиссер Фирудин Сафаров Жузеппе Верди басталаган “Отелло” операси саҳнага қўйилган бўлса¸ бу йил Қашқадарëдаги театрда “Отелло” спектакли томошабинлар ҳукмига ҳавола қилинди.\nЎзбекистонлик 33 яшар театр режиссери Жўрабек Рўзметовнинг айтишича, Шекспир ижоди билан 1996 йили мактабда ўқиган вақтида танишган:\n- Шекспир асарларини ўқиш давомида мен театр санъатига қизиқдим. Айнан Шекспирни мутолаа қилиш асносида визуал санъат бўлган саҳна сирларига ошно бўлдим, дейди суҳбатдош.\nШекспир асарларини таржима этишда Ғафур Ғулом, Яшин, Уйғун, Шайхзода, Туроб Тўла, Қодир Мирмуҳамедов каби ёзувчи ва таржимонлар иштирок этдилар.\nСўнгги йилларда Жамол Камол Шекспир асарларини бевосита инглиз тилидан ўзбек тилига таржима қилди.\nЧўлпон қаламига мансуб «Ҳамлет»нинг таржимаси эса ўзбек таржима санъатининг шоҳ намунаси ҳисобланади.\nШекспирнинг 1592—1600 йилларда ёзилган “Сонетлар” китоби Уйғониш даври нафис санъатидан илҳом олган тарзда дунëга келгани айтилади.\nШоир Хуршид Даврон таржима қилган Шекспир сонетларидан бири “Эртанги қуëшга пешвоз чиққан буюк йўлчи” образида ўз ҳаëтини тасвирлайди:\nОлов тожли бошин кўтариб аста,\nËтоғидан оқ тонг қўзғалади бот.\nЗиё тангрисини эҳтиром ила\nТаъзим этиб қарши олар мавжудот.\nЧошгоҳда қудрати ошиб мислсиз\nОфтоб юксаклардан сочаркан зиё, —\nОлтин гардишига миллион-миллион кўз\nШавқу ҳаяжонда боқур маҳлиё.\nМанзилларин ўтгач, сафари қариб\nҲорғин қуёш аста ботар экан оҳ,\nУнга сиғинганлар юзларин буриб\nТамом тескарига ташларлар нигоҳ.\nЁшлик ўтар, фарзанд қолдирганинг соз,\nЭртанги қуёшга у чиқур пешвоз.


Ҳудуд: Тошкент вилояти\nЎзбекистоннинг энг юқори чўққиси.\n2010 йил 4 июндан 12 июнгача Ўзбекситоннинг юқори чўққисида экспедиция бўлиб ўтди (Номсиз 4643 м). Сизга Ўзбекистоннинг экстремаллари Форуми иштирокчиси томонидан жойлаштирилган расм ва ҳикояларни таклиф қиламиз.\nЎзбекистоннинг юқори чўққиси – ҳозирча номсиз чўққи бўлиб, баландлиги 4643 м. Ҳисор тоғ тизмаси Тожикистон билан чегарадош бўлиб, ушбу маълумот расмий тарзда мазкур чўққи координаторлари билан бирга картография томонидан тақдим этилган. Чўққига ном бериш юзасидан энди сўров юборилган.\n2010 йил 9 июнда экспедициянинг барча иштирокчилари юқори чўққига (4643) муваффақиятли чиқишди. Дмитрий Харманис – экспедиция раҳбари. У ерда Ўзбекистон байроғи, экспедиция ҳамкори Ucell ташкилотининг байроғи ва тахтачаси ҳамда мавжуд тур бўйича спорт ёзуви ўрнатилган.\nТашкилотчилар: тоғ туризми ва экстремал спорт турлари федерацияси ва Ucell ташкилоти.\nФото и текст: http://mytashkent.uz/2010/06/24/samaya-vyisokaya-v...


Кўпчилик мардлик барча мусулмонларга хос хислат деб ҳисоблайди. Бу ерда гап жинсий мансублик ҳақида эмас, албатта. Мардликнинг акси ишончсиз ва масъулиятсизликдир. Баъзи ҳолатларда ёш бола ҳам ҳақиқий эркакдек ўзини тутиши мумкин. Қуръони Каримда эркак сўзи зикр қилинган баъзи оятларни зикр қилиб ўтмоқчимиз. Бу китобда эркак деб қуйидаги бешта хислатларга эга одамлар айтилган.\n- Анаву нима деганини (ёзганини, қилганини) эшитдингми (кўрдингми? ўқидингми?)? - Бу куфр (ширк, бидъат-ку)! Кофирдан (мушрик, бидъатчидан) нима ҳам кутса бўлади?! - У ҳукуматни сўкмади, демак у дин душмани ва сарой уламосидир!\nИсломда хэллоуин йўқ\n“Хеллоуин” бу инглиз тилидаги “All Hallows Even”, яъни “Барча руҳлар кечаси” иборасининг қисқарган шаклидир. Хэллоуин мусулмонларга бегона бўлган ғайридинларнинг бир "байрам"идир. Бу "байрам"ни Ғарб мамлакатларида ҳар йилнинг 31 октябрида нишонлаш анъанага айланган. Бу байрам ўлганлар ва уларнинг руҳлари маросимига боғлиқ бўлиб, унда ғайриоддий кучларга сиғиниш бор, бу друидларнинг янги йили ҳам ҳисобланади. Друидларга кўра, айнан ушбу кун ўлганлар руҳи уйларга…\nИймонда собит қил\nВатандан олис бўлган Европанинг бир шаҳри. Нотаниш, бегона ва гуноҳлари кўплиги билан қўрқитадиган шаҳар. Баъзан: “Бу ерга қандай келиб қолдим ва бу ерларда нималар қиляпман... Она юртим, она ватаним, чаманим қанисан?... Қани ўз кўринишлари билан Яратувчини ёдга соладиган мастура қизлар?.. Нега мен азон эшитмаяпман. Маҳалламиздаги масжидда жума намозга йиғилган машиналар туфайли йўлдан ўтиб бўлмас эди. Қани шуларнинг ҳаммаси?.. Буларни йўқотиш…\nҲамду санолар Аллоҳгадир! У Зотни мақтаймиз, У Зотдан мадад ва мағфират сўраймиз. Нафсимиз ва амалимизнинг ёмонликларидан Аллоҳдан паноҳ тилаймиз. Кимни Аллоҳ ҳидоят қилса, уни залолатга кетказувчи йўқ, У Зот кимни залолатга кетказса, уни ҳидоят қилувчи йўқ. Гувоҳлик бераманки, ёлғиз ва шериксиз Аллоҳдан ўзга илоҳ йўқ. Гувоҳлик бераманки, Муҳаммад соллаллоҳу алайҳи васаллам Унинг бандаси ва расулидир.


Шимолий Корея америкалик журналистларни судлайди\nШимолий Корея ахборот агентлиги мамлакатда қўлга олинган америкалик икки журналистга айблов эълон қилиниб, улар устидан маҳкама жараёни бошланишини эълон қилди.\nАмерикалик бу журналистлар 17 март куни Хитой чегараси яқинида қўлга олинган эди.\nДавлатга қарашли KCNA ахборот агентлиги хабарига кўра, журналистлар устидан олиб борилган тергов жараёни ниҳоясига етказилган.\nЎтган ой Шимолий Корея расмийлари икки журналистга мамлакат ҳудудига ноқонуний ўтиш ва ғаразли мақсадда ҳаракат қилганлик айбловлари қўйилиши мумкинлигини билдирган эди.\nАссошиэйтед пресс агентлигига кўра, америкалик журналистларга жосуслик айби қўйилгудек бўлса, Шимолий Корея қонунларига мувофиқ, улар беш йилгача бўлган муддатга озодликдан маҳрум қилиниши мумкин.


ИнтерФУТБОЛ :: Лицензиялаш жараёни ҳал қилувчи паллада\nЛицензиялаш жараёни ҳал қилувчи паллада\nПФЛ йил аввалида «Клубларни лицензиялаш регламенти»ни ишлаб чиқди ва унинг ижросини мавсум давомида назорат қилиб борди. Бунда 5 асосий тамойил: спорт, инфратузилма, ишчи-ходимлар, ҳуқуқий, молиявий мезон бўйича зарур ҳужжатлар тўплами асосий омил ҳисобланади.\n- Масалага ёндашув ўз самарасини берди ва биринчи бор ҳар бир клуб махсус платформага ҳужжатларни тўлиқ жойлади. Илгари халқаро майдон учун имкони бор клубларгина лицензиялашга жиддий эътибор берган, қолганлар талабни деярли бажаришмаган. Шунингдек, тарихда илк бор Про лига клублари ҳам лицензия олиш учун потенциал номзодга айланди. Клуб давлат ёки давлат улуши бор корхона томонидан молиялаштириляптими, демак, у лицензиялашдан ўтиш учун интилиши шартлиги белгиланди. Бу табиийки, лицензияга даъвогарлар сонининг кўпроқ бўлишини таъминлайди.\nШу кунгача профессионал клубларимиз дуч келган энг катта муаммо аудиторлик ҳисоботлари билан боғлиқ бўлган. Аниқроғи, клублар ўзлари билган текширувчилар билан ҳамкорлик қилишга интилган, оқибатда ОФК томонидан белгиланган профессионал талаб бажарилмаган. 2021 йили эса ПФЛ бу масалани тартибга келтиришга эришди. Биз аудиторлик хулосалари халқаро стандартлар асосида ОФК платформасига жойлаштирилишини уддаладик. Бу қандай амалга ошди? ПФЛ бу йўналишда ОФК билан бир неча бор музокара олиб борди ва якунда барча клублар учун аудиторлик ҳисоботи бўйича ягона намуна ишлаб чиқилди. Шу тариқа Суперлига ва Про лига клублари талаб асосида тажрибага эга аудиторлик фирмаси томонидан халқаро аудит стандартлари бўйича аудиторлик текширувидан ўтказилди. Натижада ОФК платформасига молиявий ҳужжатлар тўплами бир хилда — талаб этилган кўринишда юкланди. Айнан шу жиҳат ОФК лицензияси учун даъвогарлар сонини кескин оширди.\nМаълумот учун, 2016 йилдан ОФК лицензиялаш талабларини қатъийлаштириб, уни янги босқичга олиб чиқа бошлади. Шу тариқа 2018 йили ОФК лицензиясига санкциясиз эга чиққан клублар сони 4тани ташкил қилди, 2019 йилда бу кўрсаткич 6тага етди. 2020 йили биз мазкур рақамни 7тага олиб чиққандик. Тез орада 2021 йилги ҳаракатларимиз натижаси эълон қилинади. Ишонамизки, бу рақам энди 10тадан кам бўлмайди ва улар орасида Про лига клублари ҳам бўлади.\nПФЛ клубларни лицензиялаш ва халқаро алоқалар бўлими бошлиғи


ҚАДР, ИШОНЧ ВА МЕҲР-МУҲАББАТ - Ўзбекистон овози газетаси\nҚАДР, ИШОНЧ ВА МЕҲР-МУҲАББАТ\n(Туркман халқига кўнгил изҳори)\nКим қандай ўйласа, ўйлайверсин, хоҳ ишонсин, хоҳ ишонмасин, туркман халқини ўзбеклардан ортиқ яхши биладиган, яхши кўрадиган бошқа миллатни ҳам, элатни ҳам бу дунёдан топиш қийин.\nЯна айтадиган бўлсак, ўзбек ва туркман илдизи бир, тили, дини, урф-одатлари бир, не-не синовлардан бирга ўтган, керак бўлганда, ғанимларга қарши бирга курашган, бир дарёдан сув ичиб, нон-тузини баҳам кўриб келган халқ. Тарихи ва тақдири бир, қуда-андачилиги минг йиллардан ошадиган халқ. Шунданми, йигитлари ёнма-ён турса, Ҳасан-Ҳусанга ўхшайди, қизлари худди Фотима-Зуҳрадек бир биридан гўзал, латофатли.\nЎйлаб кўрсангиз, яна бир ҳақиқатни англайсиз. Ўзбек ва туркманнинг нафақат сиймоси ўхшаш, урф-одатлари ўхшаш, энг муҳими руҳияти, маънавияти ўхшаш. Улуғ бобомиз Алишер Навоийни туркманлар биз билан баб-баравар қадрлайди, унинг даҳосидан худди биздек фахрланишади. Туркманистоннинг доно шоири, ардоқли шоири Махтумқулини ўзбеклар ўз шоиридек суяди, шеърларини қўшиқ қилиб куйлайди.\nБундай ўйлаб кўрсак, ўзбек ва туркман халқлари муносабатини «яқин қўшни, ишончли дўст, яқин ҳамкор» сўзлари билан ифодалаб бўлмайди. Бизнинг муносабатларимиз даражаси фақат дўстлик билан белгиланмайди. Бизни боғлаб турган асосий восита иқтисодий ҳамкорлик ёки аллақандай бошқа манфаатлар ҳам эмас.\nБизнинг муносабатларимиз дўстлик, ҳамкорлик, яқин қўшничиликдан ҳам юқори туради. Биз томири бир, қалби муштарак, маънавий, руҳан бир халқмиз. Энг катта кучимиз руҳан бирлигимизда. Буни Ўзбекистон Республикаси Президенти Шавкат Мирзиёев Туркманистон Республикаси Президенти Гурбангули Бердимуҳамедовнинг таклифига биноан давлат ташрифи билан Туркманистонда бўлганида қон-қариндошлигимиз яна бир бор яққол намоён бўлди. Тўғриси, Президентимиз Туркманистонда юксак ҳурмат-эътибор билан кутиб олинишига ишонардик. Аммо бундай юксак даражадаги самимият, меҳр-муҳаббатни кўриб, қувончимизни чеки бўлмади. Аввало, икки Президентнинг бир-бирига самимий муносабати, очиқ чеҳра билан олиб борган мулоқотлари, билдирган эзгу тилаклари ўзбек ва туркман халқлари юрагига кўчди, қалбини қувончга тўлдирди.\nҲозир дунёнинг кўпгина сиёсатчилари Ўзбекистон Республикаси Президенти Шавкат Мирзиёевнинг биринчи бўлиб Туркманистонга давлат ташрифи билан борганига эътибор қаратмоқда. Бизнинг урф-одатларни, ўзбек ва туркман халқи асли кимлигини билганлар тўғри фикр юритиши мумкин. Буни билмаганлар ҳар хил башоратлар атрофида айланишмоқда.\nШавкат Мирзиёев сайловолди дастурида ва Ўзбекистон Республикаси Президенти лавозимига киришиш маросимида ҳам аввало, яқин қўшни мамлакатлар билан ҳамкорлик алоқаларини янада мустаҳкамлаш мақсадини баён қилган эди. Президентимизнинг Туркманистонга давлат ташрифини халқимиз якдиллик билан қўллаб-қувватлади. Ташриф доирасидаги тадбирларни катта қизиқиш ва ҳаяжон билан кузатиб борди. Айниқса, икки халқ санъаткорларининг биргаликдаги концерт дастури халқларимиз қалбининг изҳорига айланди. Ўзбек санъаткорлар туркман қўшиқларини, туркман санъаткорлар эса ўзбек қўшиқларини бир-биридан ўтказиб куйлади, раққосалар қўл ушлашиб, бир-бирини бағрига босиб хиром айлаши дилларни дилларга боғлади. Биз саҳнада опа-сингилларни, оға-иниларни кўрдик. Соғинчни, меҳрни кўрдик.\nБизнинг қадим дўстлигимиз, биродарлигимиз мустақиллик йилларида кенг қулоч ёзди, янги шароитда янгича йўлга қўйилди. Бугунги ҳар томонлама ҳамкорлик, мустаҳкам ишонч, самимий дўстлик йўлга қўйилишида Ўзбекистоннинг замирида Биринчи Президенти Ислом Каримов хизматлари буюклигини миннатдор бўлиб ёдга оламиз.\nЎзбекистон раҳбари Ислом Каримов билан Туркманис-тон Президенти Гурбангули Бердимуҳамедов ҳар бир масалада, ҳар қандай шароитда бирбирини қўллаб келди. Бу бирлик ишонч ва ҳамкорлигимизни йил сайин юқорига олиб чиқди.\nБўлиб ўтган музокаралар чоғида қатор соҳаларда ўзаро ҳамкорликни юксак даражага кўтариш баробарида стратегик шериклик тўғрисида ҳам шартнома имзолангани тарихий воқеалардан бири бўлди. Бу шартномалар икки мамлакат ўртасидаги муносабатлар олий даражага кўтарилаётганидан дарак беради, ҳамкорлигимиз янги янада юқори босқичга кўтарилганлигини кафолатлайди.\nЎзбекистон Республикаси Президенти Шавкат Мирзиёевнинг Туркманистонга ташрифининг энг ҳаяжонли, тарихий воқеаси Туркманобод шаҳрида бўлиб ўтди, десак айни ҳақиқатни айтган бўламиз.\nМаълумки, ўтган йил сентябрь ойида халқимиз бошига оғир мусибат тушди. Биринчи Президентимиз Ислом Каримов билан видолашув учун Гурбангули Бердимуҳамедов биринчилардан бўлиб, Самарқандга келган эди. Видолашув маросимида у қанчалик изтироб билан гапириб, халқимизга ҳамдарлик билдиргани ҳамон кўз ўнгимизда турибди, ҳалигача одамлар унинг чин кўнгилдан қайғуриб айтган сўзларини хурмат билан эслашади.\nТўғриси, киши қадрдон устози ёки туғишган оғаси билан видолашаётганда ана шундай чуқур изтироб чекади, қайғуга тушади. У ҳамдардлик билдираётганида бизга қараб «туғишганлар» деган сўзни ҳам юрагидан айтди, кишини ўйга толдирадиган, хулоса чиқарадиган қилиб айтди. Ўша нутқида Гурбангули Бердимуҳамедов Туркманистонда ҳам буюк Йўлбошчимиз хотирасини абадийлаштириш, кўчаларга унинг номини бериш, ҳайкалини ўрнатиш ҳақида гапирган эди.\nЎзбекистон Президенти Шавкат Мирзиёевнинг Туркманистонга ташрифининг иккинчи куни Туркманобод шаҳридаги марказий кўчага Ислом Каримов номи берилди. Ушбу кўчада ёдгорлик мажмуаси барпо этилди, Биринчи Президентимиз бюсти ўрнатилди. Мажмуа деворида Ислом Каримовнинг шундай сўзлари битилган: «Биз қадрлашимиз ва юксалтиришимиз зарур бўлган муҳим бойлик — бу мамлакатларимиз ўртасидаги ўзаро ишончдир». Бу сўзлар ўзбек ва туркман тилларида битилган. Бу сўзлар ҳар икки халқ юрагига муҳрланган.\nТантанали маросимда Президентимиз Шавкат Мирзиёев буюк давлат арбоби, узоқни кўра оладиган доно сиёсатчи, Ўзбекистон — Турманистон дўстлигини абадийлаштиришда буюк ҳисса қўшган Ислом Каримов хотирасига ҳурмат бажо келтиргани учун Туркманистон раҳбарига, халқига чуқур миннатдорлик билдирди.\nИслом Каримов номи абадийлаштирилгани айни чоғда туркман оғалардан ўзбек халқига кўрсатилган юксак ҳурмат-эҳтиром рамзидир.\nБу амалий ишлар, оға-инига хос бўлган ишлар туркман халқининг бизга қанчалик яқинлигини яна бир бор кўрсатди. Хурсандчилигимиз ва миннатдорлигимизнинг чеки йўқ. Тарихий учрашув бўлди, буюк воқеалар бўлди. Икки халқ дўстлиги, оға-иничилигининг тантанаси бўлди, тўйи бўлди. Ҳавас қилишга, ибрат олишга муносиб байрам бўлди.\nЯна бир бор такрорлагинг келади, Ўзбекистон билан Туркманистонни моддий бойлик бирлаштирмайди, манфаат бирлаштирмайди. Бизни аввало, маънавий-руҳий яқинлик бирлаштиради, тарих бирлаштиради, қон-қардошлик бирлаштиради. Туркманистон хорижий мамлакатлар орасида биринчи бўлиб Ўзбекистоннинг Биринчи Президенти хотирасини абадийлаштирди. Туркманистонда Ислом Каримовга ҳайкал ўрнатилди. Ўзбек халқи қалбида эса туркман халқига ҳайкал ўрнатилди!


Муҳаммад Амин Муҳаммад Юсуф ўз акаси ҳақидаги ноёб хотиралари билан ўртоқлашди\n17:42 / 14.03.2017\nОдамлар борки, улар ҳақида гапириш эмас, ҳатто эслаш ҳам хуш келмайди. Одамлар борки улар ҳақида гапирганда вақт ўз аҳамиятини йўқотади. Чунки бундай зотлар ҳақида йиллар, асрлар мобайнида гапириб келинади. Уларнинг қилган ишлари, гўзал хислатлари, ўрнак бўлгудек ахлоқлари авлодларга етказилади. Ана шундай зотлардан бири Шайх Муҳаммад Содиқ Муҳаммад Юсуф ҳазратлари эди.\nKun.uz ҳазратнинг иниси, Муҳаммад Амин Муҳаммад Юсуф билан суҳбат уюштирди. Мазкур суҳбат давомида ҳазратнинг болалик давридан тортиб, илм йўлида қилган ишларига қадар бўлган умр йўли тилга олинди.\n“Бир сафар хўрозқанд олганимизда у киши менга энг каттаси бериб, ўзлари энг кичигини олган эдилар. Бунинг боисини сўраганимда кейинчалик бунга даъво қилмаслигинг учун, деб изоҳ берган эдилар. У киши мени акам бўлишлари билан бирга ҳар соҳада устозим ҳам бўлганлар”.\n“Ҳазрат оила масаласига жуда эътибор қаратганлар. Чунки ўзбек халқи оила деган тушунчага жиддий эътибор қаратади. Шу сабаб у киши бу мавзуда жуда кўплаб китоблар ёзиб қолдирганлар. Энг муҳими оила масаласидаги қарашларини ўз оилаларидан бошлаганлар. Бунинг меваси ўлароқ, бугунги кунга келиб, у зотнинг фарзандлари оталари томонидан халққа, ватанга, динга қилган хайрли ишларини муносиб давом эттирмоқдалар”.\nСпорт билан ҳамнафаслик\n“Ҳазрат спортни жуда севардилар. Болаликларида рус тилидан иншо олишганида у киши “Пахтакор” стадионига қоровул бўламан”, деган мазмунда ижодий иш ёзганлар. Бунинг сабабини сўрашганида: “Маза қилиб футбол кўриш учун”, деб жавоб қайтарганлар. Умрларининг сўнгига қадар спорт билан ҳамнафас бўлиб яшадилар. Ҳатто, тақдир экан, спорт залида жон бердилар”.\nМуҳаммад Амин Муҳаммад Юсуф билан кечган суҳбатимиз жуда мароқли бўлди. У киши акалари ҳақида чиройли хотираларни ёдга олдиларки, кўриб киши ҳавас қилади. Мазкур суҳбатни сайтимизнинг YouTube каналида томоша қилишингиз мумкин.\nШайх Муҳаммад Содиқ Муҳаммад Юсуф Муҳаммад Амин Муҳаммад Юсуф


Головкиннинг устози Ковалёв билан бирга ишлашга тайёр\n22 июль, 2017, 13:10\nЎрта вазн тоифасининг IBF, IBO, WBA ва WBC чемпионлик камарлари соҳиби Геннадий Головкиннинг мураббиби Абель Санчес россиялик Сергей Ковалев билан ҳамкорликни давом эттиришга тайёрлигини маълум қилган.\nУнинг сўзларига кўра, бу рус боксчисининг менежерни ўз жамоасида кўришни истаган тақдирдагина амалга ошади. Аввалроқ ушбу мутахассис Ковалев билан алоқаларни маслаҳатларга қулоқ солмаганлиги сабабли тўхтатган.\n– Мен ҳар доим залларимдан кетиш ҳақида сўраганлиги учун кетганман. Бу сенинг ўғлинг қачон ўзи барчасини мустақил қила олиши ҳақида ўйлаётганга ўхшайди, – дейди Санчес. – Бу унга омад тиламайман дегани эмас. Агар Ковалёв жамоаси бирга ишлашни хоҳласа, буни муҳокама қиламиз.


Шавкат Мирзиёев Термиздаги инновацион пиллахона билан...\n19.01.2018 13:53 0 534\nШавкат Мирзиёев Сурхондарё вилоятига ташрифини Термиз туманидаги «Inter Silk Pro» қўшма корхонасига қарашли пиллахона билан танишишдан бошлади. Бу ерда Хитой технологияси асосида инновацион усулда пилла етиштирилиб, қайта ишлаш тармоқларига етказиб берилмоқда. Бу ҳақда Президент матбуот хизмати хабар берди.\nДавлат раҳбари мазкур лойиҳалар юзасидан мутасаддиларга тегишли топшириқлар берди.\nҲуқуқ Кеча, 20:35


Kutubxona - Doris Dyorri. Mavsum oxiri (hikoya) / Kiril\nSiz shu sahifadasiz: Doris Dyorri. Mavsum oxiri (hikoya) / Kiril\nМуаллиф Дорис Дёрри\nАсар номи Мавсум охири (ҳикоя)\n- Дорис Дёрри\nТаржимон Зоҳир Аълам (Рус тилидан)\nМавсум охири (ҳикоя)\nЗеппнинг айтишича, водийда бинафшалар очилганмиш. Зепп – кўтаргичларга хизмат қилувчи бўлиб, бу ерга барвақт етиб келиб радиони ёқар, гондолаларни ёқиб, осиб чиқарди. Кейинги уч ой ичида Лили водийга бор-йўғи тўрт мартагина туша олди. Ҳар бир тушиши ўн икки марканинг бошини ерди. Зепп кўтаргичларга бош-қош бўлса-да, бу сарф-харажатдан Лилини сақлай олмасди, чунки тўловларнинг барчаси тоғ чанғиси комбинатининг компютери орқали амалга ошириларди. Боз устига водийдаги қишлоқ ҳам худди бу ердаги қорли тоғдан зерикарли эди.\nОнаси ўшанда, мен учун шу ишни қилгин, умрингда бир марта-гина бўлса-да, илтимосимни бажаргин деб роса ялинганди. Шунда Лили хўп деди ва оқибатда Xиргиалм тоғининг чўққисида «Хирш» отелида юз кун хизмат қилди. Бу вақт ичида у на чанғи учишни, на сноуборд бошқаришни ўрганди. Лекин ҳар куни онамнинг илтимосига нега кўндим-а, деб ўзини койирди.\nОнасининг чалакам-чатти, ёмон бўялган сочларини, рангпар ва касалманд юзларини, ҳорғин кўзларини, айниқса ҳамма официант-ларникидек осилинқираб шишган оёқларини ҳар кўрганда ачиниб кетарди. Ачинмайман дерди-ю, уддасидан чиқмай ачинаверарди. Айниқса, бош бармоғи кўкариб шишиб, тирноғи остидан бироз йиринг сизиб чиқадиган оёғини кўрганда, оёқларим шунақа бўлиб қолишини истамайман, сира ҳам истамайман, деб ўйлади-ю, аммо ўшанда онасининг ўрнига тўрт ой ишлаб беришга кўнди. Оқибати эса мана бу. Ҳалигача меҳмонхонанинг атрофи уч ярим метрлик қор уюмларига тўла. Водийда эса Зеппнинг айтишига қараганда қизлар пайпоқ кийишмай қўйишган.\nДекабрдан бери Лилини оқлик қамраган. Оқлик атрофини ўрагандан ташқари каламуш дори сингари ичига ҳам кириб заҳарлаётгандек бўларди. У эса ниҳоятда яшил рангни соғинганди. Атрофини яшиллик қоплашини жуда-жуда орзу қиларди.\nУнинг хонасида гуллар расми билан безалган фототақвим осиғлиқ турарди. Лили ҳар бир гулнинг номини ёд олган ва уйқуга кетишда шивирлаб уларни такрорлайди: мовий сафсаргул, дафна, сувйиғар, оқйўсин, сариқ сафсар, кавушўт, айиқтовон, Алп атиргули, Алп эделвейси, газак ўт, можор газакўти. Габор, Марта, Золтанлардан, можоргазак ўти қанақа бўлади, деб сўраганда, умуман, бунақа ўтни эшитишмаганини айтишди. Бу венгер эр-хотин ўғиллари билан уч киши бўлиб ҳар йили қишда Жиршҳалмда ишлашар, апрелда эса икки ҳафта дам олиб, кейин Венгриядаги Болатон кўли отелларида ишлашга кетишарди. Озғин, уятчан Золтан нима учун ота-онасидан кетиб қолмайди, деган саволни Лили кўп ўйларди. Бўш вақтида ойнадан ташқарига тикилиб ўтираверади. Шунингдек, қачон менга гап отади деб ҳам кутарди. Ингичка деворнинг нариги тарафида яшовчи Золтаннинг баъзан тез-тез ингрангани эшитиларди. Албатта-да, дерди Лили, бечора ёлғизликдан жинни бўлиб қолмаслиги учун нимадир қилиши керак. Уч ойни йигитларсиз ёлғизликда ўтказиш қанча-лик қийин бўлишини ҳеч тасаввур қилолмасди.\nЗепп-чи? «Меҳрибон, еб қўйгудек қарайдиган» мулойим Зепп. Юз кунлик ёлғизликдан Лили унга таслим бўлишига сал қолди. Мавсум тугашига ўн саккиз кун қолганди. Бироқ, худди шу куни кутилмаганда Ўтпуркар Аждар пайдо бўлди.\nАввалига Лили у ҳақда ҳеч нарса билмагани учун, фақат бу тоғдан қочиб кетишни ўйлади, холос. Гобор унга таскин бериш учун думбасидан чимчилаб-чимчилаб қўйди. Ишга киришишганда Габор билан Золтан оппоқ кўйлак, қора чарм жилет кийиб олишади. Отаси Габор бўйи пастроқ ва семиз, ўғли Золтан ориқ ва найнов. Салфеткаларни тахлашаркан Габор баъзан салмоқланиб ўғлига венгерчалаб нималарнидир уқтирарди, баъзан эса ўша ишларини индамай қилишади. Габорнинг хотини Марта эса ўчоқбошида, залга камдан-кам чиқади. Мавсум охирлагани учун вужудида чарчоқ, юзи бўзарган кўринади ва ундан ҳамиша гўшт ҳиди келади. Лили этемаслар ақидасида эканлиги учун Мартанинг ўрнида ишлаш фикрининг ўзи- ни ақлига сиғдиролмайди. Марта ҳамиша, бошини чайқаб, соғлиқ учун ишим зарарли дейди-ю, шунча йилдан буён пишлоқ қуймоғи, қирол омлети, исмалоқли қуймоқларни пишираверади.\n«Мавсум охири» деган сўзлар ресторан хизматчилари учун ўзга маъно англатади. Лекин барибир ҳали мавсум тугамаганди. Отел хўжайини фрау Пфефферле йил фаслларининг ҳар бири ўз безагига эга бўлиши керак деган ниятда, водийдан бутоқлар олиб келган ва тухумларни осиб қўйишни мўлжаллаганди. Шунинг учун ҳаммани тухум бўяб, расм чизишга жалб этди. Янги йилга улар пуфак пуфлашган, фашингда конфет сочишган ва аҳмоқона шляпалар кийишганди.\nҲозир эса фрау Пфефферле қаердандир жўжа тулумларини топиб келган, хизматдагилар уларга қўлбола пешбандлар кийгизишганди. Лили момиққина жўжа тулумини олганда унинг тумшуқчаси кафтига қаттиқ санчилди. Лили ўзида ғайриоддий ирганиш ҳис этади. Габор буни сезмай, қўлини елкасига қўяркан, Лилимиз жуда таъсирчан-да, деганча, жўжани ундан олади. Лили қўлига пичоқни олиб ҳаммани ўлдириб ташлагиси келарди.\nВой сичқончам, деб эркалайди онаси ҳар ҳафта у билан телефонда гаплашганда. Ҳафта сайин онасининг овози тетиклашаётгандек туюлади Лилига. Ва Лили онасининг оёғи у айтаётгандан анча тез тузалаётганини тушунади.\nЛили бу тоғ чўққисига 27 декабрда қор бўрони пайтида етиб келганди. Дарахтлар узра чайқалаётган гондола якка ўзи эди. Ўзини жуда ёмон ҳис этарди ўша дақиқаларда. Лекин, гандолага тушмасдан олдинги руҳияти ҳам ундан яхши эмасди. Чунки сурункали базмлар, бола бўлиб қолишга қарши ичилаётган дорилар, алдоқчи йигитлар ич-етини еяётганди.\n– О!– дея хитоб қилганди фрау Пфефферле уни илк бора кўр-ганда.– Xитой қизчаси. Ҳа, Рита бир оғиз айтиб қўйса бўларди!\nЛили бошини силкитиб қўйди. Унинг бу ҳаракати пашша ҳайдаётган отнинг калла қимирлатишининг айнан ўзи эди.\n– Ҳар бир хонага ўн икки дақиқа вақт ажратилади,– деб йўриқ берганди фрау Пфефферле.– Англадингизми, ўн икки дақиқа сочиқларнинг фақат полга ташлангани ювилади.\nЭртасига мижозларнинг ўз хоналарида нақадар чўчқалик қилишини ўшанда билганди Лили. Тўртинчи хонага ўтганда ўкириб йиғлади.\n– Рита ҳам биринчи кунлари итга ўхшаб увилларди,– деди фрау Пфефферле.\nЛили болалигиданоқ кўкрак қафасида каттакон бир қушнинг қамалиб қолиб, потирлаб унинг қовурғаларига урилаётгандек туйганини ҳис қиларди. Лили бу туйғудан қутулиш учун ҳар нарса қилишга тайёрлигини кўп ўйлаганди. Кейинчалик, онасининг пастки лаби титрай бошлаганини кўрган заҳоти хонадан чиқиб кетарди. Онаси уни бемеҳр қиз деб ўйларди ва юрагидаги ҳамма гапни айтиб олибгина ўкириб йиғлашга тушарди.\nЙўқ, тоғлар афсонавий мафтункор эмасдилар. Офтоб чарақлаб турса, Лили ўзини уларнинг олдида кўринмас даражада кичик, Алп чўққиларини туман қопласа ўзи адашиб йўқолиб қоладигандек, сезарди.\nБиринчи кунлари каравотларни йиғиштириб, чойшабларни қайтадан ёзиб текислашнинг ўзиданоқ қўллари пешин овқатига дастурхон тузашни бошларди. Ва бу ишни ҳали охирига етказишмасдан, чангли ботинкаларини дўпиллатиб мижозлар кириб келарди.\nЛили келганининг тўртинчи куни Янги йил байрами ўтказишганди. Ярим кечага борганда ҳамма мижозлар ташқарига чиқишди. Пешайвоннинг бир тарафида тўпланишиб, қўл телефонлар зўр-базўр ишласа-да, гапга тушиб кетишди.\nҲамманинг юзида фрау Пфефферленинг ўпичларидан қизил излар қолди. Атрофини майда ажин қоплаган, халтачалари осилиб қолган кўзларидан ёш оқарди отел эгасининг. Янги минг йиллик билан! Барча рақсга тушади!– деб эълон қилди у. Баъзи бир мижозларнинг эрмак мушакларни отишаётганини Лили кузатиб турарди. Ранг-баранг мушаклар қоронғу осмон ичига кирган заҳотиёқ ўчиб, изсиз йўқола-дилар. Ўзининг ҳаёти ҳам ҳали очилмай туриб мана шундай изсиз йўқолиб кетиши мумкинлиги хаёлига келиб, Лили даҳшатга тушди. У пастга ташланиб, гондоланинг олдидаги телекамера қаршисига турди-да, енгларини шимариб, яланғоч қўлларини баланд кўтариб у ёқ-бу ёққа соллади, лекин шу дақиқадаёқ ўзининг қилиғидан ўзи уялди ва ўзини ниҳоятда ёлғизликда туйди. Бу ҳолат «Кирш» теле-филмларидаги бир манзарага ўхшарди.\nЯхшиямки, кўкракларинг хитойларникига ўхшаган кичкина эмас, деб такрорлади онаси. Лекин Лилининг кўзлари барибир қисиқ ва қийиқ эди. Боғчада унга Xитой Лилияси (пиёзгули) деб от қўйишганди. Онаси Лилиядан бошқа от тополмаган экан шекилли. Лилияга ота бўлган ўша одамнинг отини онаси яхши эслолмасди: ё Ле Фюн, ё Фен Лю эди. Розенхеймдаги хитой ресторанчасида официант бўлиб ишларди, у киши. Мактабдалиги пайтидаёқ, Лили онаси ишлайдиган навбатдаги рестораннинг столларидан бирида ўтириб дарсини тайёрлар экан, ўла қолсам ҳам официант бўлмайман, дерди ичида.\nЛили енгларини шимариб назорат камераси олдида турган янги йил кечасидан кейин Зепп ҳар куни кўтаргични ўчириб қўйиб, ресторанда ўтирар, мева шарбатини аста симираркан, Лилидан кўзларини узмасди. Йирик гавдали, тоғ офтобида қорайган, панжалари ҳам катта-катта эди. Ишқу муҳаббат саволларидан уч ой қантариб юрилган шу киши ҳам Лилининг диққат назарига туша бошлади. Зепп водийда очилган бинафшалар ҳақида гап бошлаганида, Лили тушундики, тез орада ундан бинафша гул олади. Лили тушунди. Сал ўтмай шоколадли ҳам бўлади.\nМавсум тугашига ўн саккиз кун қолганда, кичик жуссали, сочлари қизғиш рангга бўялган, ҳушқомат профессор аёл бошчилигида бир гуруҳ талабалар келишди. Аёлнинг қайси соҳа ўқитувчиси эканлигини Лили охиригача ҳам билолмади. Профессор пиёз бошоғи нусха соатини столга қўярди, талабалар дафтарларини очиб шоша-пиша унинг айтганларини ёза бошлардилар. Ҳар икки соатда танаффус эълон қилинарди. Лили термосда қаҳва келтирарди. Улардан фақат биттаси чой ичарди. Ва бу йигитларнинг энг чиройлиси эди. Бўйи баланд, тўлқинсимон сочлари қоп-қоралиги айни Лилиники каби эди. Никел қолипли кўзойнаги ортидан боқиб турувчи кўзларининг кўм-кўклиги худди газан ўт гулининг қўнғироқлари рангига ўхшарди.\nЮзининг кўп чизиқ ва белгилари фаришталарнинг тасвирига ўхшаб кетарди. Шунинг учун Лили у йигитга ўзича «улкан фаришта» деб от қўйди.\nЭрталаб, нонуштада йигит овқатга энгаша туриб жўжага кўзи тушиб бурнини жийириб қўйди. Унинг жўжага билдирган худди мана шу муносабати Лилини қойил қолдирди. Йигит ўгириларкан, бехосдан тирсаги билан Лилининг кўзига тегиб кетди. Кечирим сўраганди, Лили ҳечқиси йўқ маъносида қўл силтади. Аммо кўз кўкариб чиқди. Энди ҳар учрашишганда йигит хижолатга тушади. Лили эса кулиб вужудида титроқ сезади. Йигитнинг хонасига кирганда кийимларининг тартиб билан илинганини ёки стулга териб қўйилганини, чиқиндилар эса челакка ташланганини кўриб ундан миннатдор бўлди. Тиш чўткаси ҳам янги эди. Фойдаланаётган дезодоранти ҳам, соқолини қирадиган устараси ҳам, хуллас ҳаммаси Лилига ёқди, каравотнинг ёнидаги столда турган китобни кўрди. Аждар йили. 2000 йилга хитойча юлдузлар жадвали. Китобни авайлаб олиб, ўзининг туғилган 1979 йилни очди. Туғилган йили эчки буржи экан. Ҳамма танишларим бунга рози бўлсалар керак деб ўйлади. Ўқий бошлади: Эчки фаол, ғайратга тўлиб-тошган. Фақат жуда тезсан. Сал ҳовурингни босиб ҳаракат қил. Xоҳлаганингни қўлга киритолмасанг ҳам хаёл, орзуларга бериласан. Ўзингда боридан кўпроқ нарсага эгалик қилмоқни истайсан. Тўғри деб тўнғиллади Лили. Лекин ҳаёт сенга хайрли боқади. Ҳаёт менга хайрли боқади, шивирлайди Лили. Эски бошқа барча бурждагилар билан осон чиқишади. Фақат Қуён бундан истисно. Қуёнга келганда эчкининг сабри чидамайди. Xўроз, от, ит билан бирга бўлса охири яхши бўлади.\nТушликнинг таомномасига «қизил карам ва қийма билан сайғоқ жаркоби» деб ёзиб қўйганди. Мижозлар олдиларига тортилган ғоз гўштига ҳайрон бўлиб қарашарди. Улкан фаришта хохолаб кулди:\n– Демак сайғоқнинг қанотлари бўларкан-да?\nЛили қизариб кетди. Тушлик тугагандан сўнг Лили пешайвонга югуриб чиқиб улкан фариштани кўрмоқчи бўлди. Олисда кўтаргичлар гувиллаб ўйингоҳдек кўринаётган чанғичиларни қияликлардан тепага тортиб кетардилар. Балки унинг қизил комбинизони трассада кўриниб қолар? Чанғи учишни ўрганмаганига биринчи марта аттанг қилди.\nЭй ҳаётжон, меҳрибонлик қил, деб шивирлади у.\nҚайд журналидан унинг фамилияси ва туғилган йилини топди: Петер Брюклер, 1976 й. 7 июн. Xитой тақвимидан солиштириб 76 йилннинг Аждарлигини аниқлади. Демак, Фаришта – Аждар экан-да. Ўтпуркар Аждар кўкларга учди. У қудратли ва таниқли бўлади. Ўзига иттифоқдош топади. Вақти билан оилавий бахтини топади. Аммо Ўтпуркар Аждар ёлғизликни ёқтиради, ўзини зоҳир этишда унга ёрдам даркор... Аждарни Илон, Сичқон, Маймун буржидагилар тортади. От билан Эчкида Аждар билан бирга бўлиш имкони бор. Имкон бор. Имкон бор, ўйлайди Лили. У ҳали бу ерда бир ҳафта яшайди. 10–17 март: Аждар учун қийин келади. Озгина эҳтиёцизлик қилинса, фалокат юз бериши мумкин. Уйдан чиқмагани яхши.\n«Эчки»га маслаҳат: Электр асбобларидан эҳтиёт бўлиб фойдаланинг. Севиб қолган Эчки бир ҳафта ичида масаласини ҳал этмаса кеч бўлади. Акс ҳолда ҳеч қачон ҳал этолмайди!\nПетер ўзига «Куйла мавр» тортини буюрганда юраги бир орзиқиб тушди.\n– Чанғи учиш яхши ўтдими?\nҲайрон бўлган йигитнинг қошлари чимирилди. Кўтаргичлар кундузги ишларини тугатишди. Зепп унга кичкина тоғ бинафшасини совға қилди. Лили совуққина қилиб «раҳмат» деди.\nПетер ўрнидан қўзғалди. Лили бинафшани пешбанди тагига яшириб ошхонага кирди. Гулга кўзи тушгач Марта: «Мана, қор эриса, яна муҳаббат бошланади», – даб минғирлади.\nОб-ҳавонинг чанғи учишга мос келишини Лили жуда истарди. Ахир бор-йўғи беш кун қолганди-да. Аждар учун ҳам Эчки учун қийин келадиган ҳафта. Сешанба куни микротўлқинли иситгичнинг сими очилиб кетди. Чоршанба куни Габорни кучли грипп йиқитди. Пайшанба куни Марта касал бўлди ва Лили ошхонада ёрдам беришга мажбур бўлди. Жума куни Лили чарчаб кетганидан оёқда зўрға турарди. Аждар билан орадаги муносабат бир қадам ҳам олға жилмади. Ҳар куни эрталаб у Лилининг кўзи ҳақида сўрар, кўзнинг кўкаргани рангини ўзгартирарди, холос. Севиб қолган Эчки ўз масаласини ҳафта ичида ҳал этиши керак. Акс ҳолда ҳеч қачон ҳал этолмайди.\nУнинг учун фақат бир кун вақт қолганди. Лили фақат бир нарсани, у на фақат севиб қолган, балки йигитнинг батамом шайдосига айланиб эс-ҳушини йўқотган Эчки эди. Лекин имкониятдан фойдалана олмаётганди.\nЎзларининг охирги кунларида талабалар ўйин ташкил этишди. Бунда биронта кимсанинг номи ёзилган қоғоз одамнинг пешонасига ёпиштирилар ва у одам бу номни топиши керак эди. Лили улар орасида виноми, коктейлми, тарқатиб юрарди. Қизлар ўзини жуда сипо тутишар, йигитлар эса аста-секин қизий бошлагандилар. Унинг йигити, фақат сув ёки чой ичар, зерикар, бироқ чидаб ўтирарди. Бирдан у ўрнидан турди-да, ҳожатхона томон юрди.\n– Кўзгуга қараш йўқ,– деб бақиришди унинг ортидан.\nЛили унинг кетидан йўталди. У ҳожатхонадан чиққанда Лили «вой!» деб хитоб қилди. Йигитнинг пешонасидаги қоғозга бир кўтарилиб яна жойига ётди. У Лилига энгашди-да, шивирлади:\n– Ўтпуркар аждар,– деди ҳаяжонда Лили, лекин дарров саволни тушуниб,– Гарри Поттер,– деб жавоб берди.\n– Бу нимадир ўзи?\n– Кўзойнак тақиб юрадиган, сеҳрлашни биладиган ёш бола.\n– Шунақами? – деди Петер кўзойнакни тўғрилаб.\nИккови нима қилишини билмай турганда залга ҳовлиқиб бошқа талаба чиқиб сўради: – Кўзгуга қарадими?\n– Йўқ,– деди Лили.\nПетер унга энгашиб шивирлади.\n– Ўйинлар ёқмайди менга.\nЛилининг тиззалари букилиб, шундай зинага ўтириб қолди. Кафтлари терлаб, оғзи қуриб қолди. Эчки ва Ўтпуркар Аждар. Ўтпуркар Аждар ва Эчки.\nКечаси Лили ухлай олмади. Xаёлида иккови бирга эди. Биргаликда сайёра узра тўғри Xирхалмга қараб юриб келишарди. Бу жуда табиий эди. Мантиққа тўғри келарди, Лилининг фикрича. Эчки ва Ўтпуркар Аждар. Ҳаёт унга меҳрибонлик қилади. Соат учда қор ёғди. Катта-катта лайлак қор. Ташқаридаги чироқларнинг ёруғида қоғоз парчалари учиб юргандек туюларди.\nЯна, яна ёғсин, кўпроқ ёғсин. Ҳаммаёқни қор боссин, шивирлаб илтижо қилди Лили тангрига. Лекин шу ондаёқ қор учқунлари кичрайиб, кичрайиб кейин қор бутунлай тўхтади.\nЛили соат етти бўлмасиданоқ нонуштага уни кута бошлади. Петер тўққизда келди. Лили унга круассадан олиб қўйганди. Петер табассум билан миннатдорчилик билдириб ўтирди-да, овқатга тутинди. Йигит қизил чанғи комбинезонини кийиб олган эди. У деразадан қорни кузатиб, ўзича баҳоларди.\n– Бугун эҳтиёт бўлиш керак,– деди Лили.– Қор ҳўлроқ.\n– Ҳа, охирги кун йиқилиб тушсам аҳмоқлик бўларди,– деди Петер, кейин чиқиб кетди. Бироз туриб Лили унинг чанғида трассадан оралиқ стансия томон кетаётганини кўрди. Ялтираётган қор нигоҳини қамаштираётганидан Лили кўзларини қисди. Шу пайт орқадан келган Габор кафтини қизнинг елкасига қўйди.\n– Барчаси тугади. Мавсум ҳам, қор ҳам. Мана бу расвогарчилик ҳам тугайди,– деди у ва кафтини олди. Кафтини олган сонияда узоқлашаётган Петер коржоманинг ялтирашидан пайдо бўлган нуқта ҳам йўқолди.– Ўзингни асра, қизалоқ, мен сени доим эслаб юраман,– секин қўшиб қўйди Габор.\n– Ҳаёт менга меҳрибонлик қилади,– деди Лили баланд овозда дона-дона қилиб.\n– Бу тўғри,– ғўлдиради Габор.– Фақат уни маҳкам ушлаш керак.\nГабор бурчакдаги диванда кийик сурати билан безатилган ёстиқни олиб қаттиқ силкитиб кўрсатди. Ёстиқдан майда чанг тўзиди. Офтоб нурида ялтираётган бу чангни иккови кузатиб туришди. Чанг батамом ётган эди-ки, Лили пешбандини ечиб отиб, йўлакка чиқди-да, қозиқдаги курткани юлқиб олиб, кўтаргич томон югуриб кетди. Қўлларида титроқ-ла автоматидан билет узди. Сўнг гондолага ўтириб, оралиқ стансияга кетди.\nОлис пастликда трассадан тушаётган чанғичилардан қор юзида чиройли ёй излари қоларди. Лили қанча тикилмасин қизил нуқтани тополмасди. Оралиқ стансияда у назоратчининг дарчасини қоқди. Зеппнинг унга кўтарилган нигоҳида акс этган осмоннинг кўклиги ҳақиқатан самовий ва гўзал эди. Ҳаяжонланган Зепп каттакон бир кафтларини бир-бирига ишқади.\n– Лилим,– деди у.– Сенмисан?\n– Зепп,– деди Лили унинг гапини бўлиб,– бир илтимос бор.\n– Нима десанг ҳам майли.\n– Катта илтимос. Мен гондолага ўтириб тепага кўтарилганимда, икки минутга уни тўхтатасан. Фақат икки минут. Илтимос!\nЗепп таажжубда қотиб, тикилиб қолди.\n– Мен, осмонга яқин жойда икки минут қолишим керак.\nЛили нигоҳини ерга қаратди:\n– Мен севиб қолдим,– деб ғудранди.\n– Шунақа дегин.\nЗепп бошқарув пулти томон тескари ўгирилди.\n– Мумкин эмас. Фавқулодда ҳоллардагина тўхтатишга рухсат бор.\nЛили оғирлигини у оёқдан-бу оёққа солиб анча кутди. Чанғичилар учиб келиб, ёнгинасида тирғалиб тўхтардилар. Жуда узоқ кутди. Ниҳоят қизил чақмоқдек трассани ёриб кириб Петер пайдо бўлди. Лили гондола учун навбатга турди-да, то Петер орқасидан, навбатга тургунча бошқаларни ўтказиб юбораверди. Петер келганда силжий бошлади. Икки қадам ўгирилди. Петер кўзойнагини ечди-да:\n– Салом,– деди ҳайрон бўлиб.\n– Вой, салом.\n– Наҳотки дам беришди?\n– Йўқ, ишлар чиқиб қолди.\nЛили тақдирга илтижолар қилардики, гондолага икковини ёлғиз чиқарсин деб. Ҳеч бўлмаса шу имконият керак эди унга.\nАйтганидек, ғирчиллаб тепага кўтарила бошлаган гондолада улар икковлон эдилар. Xиршхалмнинг чўққисига етти минут вақт бор эди. Лилининг юзида иккиланувчи, қатъияциз табассум пайдо бўлди.\n– Чанғиларингиз қани? – қизиқди у.\n– Мен учишни билмайман.\n– Шундай қорли тоғда ишлайсиз-у, чанғи учишни билмайсизми?\n– Бизларнинг бари бир вақтимиз йўқ.\n– Бечора,– Петер бошини чайқади.\nУлар жим қолишди. Атроф жим-жит. Пастда арчаларнинг қорамтир учлари тескари томонга оқарди.\n– Ҳув, ана у ерда кеча қор кўчди,– деди тоғ ёнбағридаги катта қор доғни кўрсатиб.\n– Ҳа, ҳозир хатарли пайтлар.\n– Кўзингиз яхшими?\n– Ҳа, ҳаммаси ўтиб кетди. Рост, – жавоб берди Лили.\n– Баъзан жуда қўпол бўлиб кетаман.\nУлар бир-бирига қараб жилмайишди. Кейинги чўққидан сўнг Xиршхалм келишини Лили биларди. Тамом. Имконият йўқотилди. Бирдан-бир имкониятни йўқотди. Лили чуқур хўрсинди.\n– Сафсаргул, дафна, сув йиғар, оқ йўсин, сариқ сафсар, айиқ-товон, Алп атиргули, Алп эделвейси, газак ўт, можор газак ўти, – деди бир нафасда Лили.\n– Ҳа-ҳа, – каловланди Петер.\n– Тез орада гуллар очилади.\n– Ҳа, – деди Петер.– Тез орада очилади.\nУ кулди. Ўзининг фаришта сифат кулгиси ила жилмайди. Лили фақат унинг кулиб турган лабларини кўрарди.\n– Мен – Эчкиман,– шивирлади Лили, буни ташида айтдими ё ичидами – ўзи ҳам англамай.\n– Xитой тақвими бўйича, Эчкиман.\n– Э-е, шунақами.\nОрага яна жимлик чўкди. Шунда Петер тушунди.\n– Менинг Xитой тақвимимдан ўқиб олгансиз-а?\n– Йўқ, йўқ, йўқ,– хижолат бўлди Лили.– Мен буни илгаридан биламан.\nПетер бош ирғади.\n– Ахир хитой қизиман-ку. Биз бу нарсаларни яхши биламиз.\n– Ҳа, тўғри, тўғри,– деди Петер.– Биз бир хитойдан келган официантнинг ишини кўраётгандик. Китоб менга шунинг учун керак бўлганди. Официант ўзининг мучали отлигини, от эса Илондан қўрқишини важ қилиб, «қасддан оғир тан жароҳатлари етказган» моддасидан қутулиб қолмоқчи эди. Биз ҳуқуқшуносликка ўқияпмиз. Профессор опамиз эса экзотик суд ишларни яхши кўрадилар.\nЛили мулойим кулди. Гондола чайқалиб кетди.\n– Эчкилар кимдан қўрқадилар?\n– Фақат қуёнлардан.\nПетер жилмайди. Лилининг юраги тўхтаб қолгандек бўлди.\n– Мен қуёнман,– аста гапирди Петер.\n– Йўқ,– эътироз билдирди қизиққонлик билан.– Xато айтдингиз! Сиз – Ўтпуркар Аждарсиз!\n– Ўтпуркар Аждар?\n– Xудди шундай. Ўтпуркар Аждар.\n– Э, ҳа. Бир марта менга айтгандингиз. Лекин унақа эмас, мен – Қуёнман.\nЛили полга тикилиб қолди. Агар ўша ерда гондоланинг тагини очадиган ва пастга қулаш имконини берадиган тугма бўлса эди, у бир сония ҳам иккиланмай шу тугмани босган бўларди.\n↑ Фашинг – маскарадли карнавалли диний байрам. Русларнинг масленицаси даврига тўғри келади.\n"http://www.kutubxona.com/wiki/index.php?title=Doris_Dyorri._Mavsum_oxiri_(hikoya)_/_Kiril&oldid=12638" dan olindi


Ўзбекистон нима учун ЕОИИ билан иноқлашмоқда - иқтисодчи фикри\nОлий иқтисодиёт мактабининг (ОИМ) жаҳон иқтисодиёти ва жаҳон сиёсати факультети деканининг биринчи ўринбосари, иқтисодчи Игорь Ковалёв нима сабабдан Евроосиё иқтисодий иттифоқ билан ўзаро ҳамкорлик республикага фойда келтиришини тушунтирди.\n4 сентябрь куни Евроосиё иқтисодий комиссияси Ўзбекистонга ЕОИИда кузатувчи-давлат мақомини тақдим этиш масаласини кўриб чиқди. Якуний қарор иттифоқ давлатлари раҳбарлари томонидан қабул қилинади.\nЕОИИ ва Ўзбекистон коронавирусга қарши кураш чораларини муҳокама қилишди\nИқтисодчи Игорь Ковалёвнинг фикрига кўра, республиканинг яқин алоқалар аллақачон йўлга қўйилган интеграцион блокка қўшилиши бу, айниқса, коронавирус пандемияси сабаб дунёда юзага келган иқтисодий инқироз шароитида муҳим бўлган унинг ривожланиши учун қўшимча турткидир. У Ўзбекистонга қўшимча ресурслар лозим деб ҳисоблайди.\n“Ҳар қандай интеграцион бирлашманинг вазифаси унинг иштирокчилари учун салбий томонга қараганда фойдали томонлари кўпроқ бўлиши йўлида ўз сиёсатини йўлга қўйишдир”, - деб эслатди эксперт. – Ўзбекистон ўта муҳим бозор, у ерда ЕОИИ мамлакатларида ишлаб чиқарилаётган маҳсулотларни сотиш, ва аксинча – етишмаган маҳсулотларни у ердан сотиб олиш мумкин.\nИқтисодчининг тўлиқ фикрини қуйидаги подкастда рус тилида тинглашингиз мумкин.\nДля чего Узбекистан сближается с ЕАЭС — мнение экономиста\n15:09 25.01.2021 (Янгиланган 15:21 25.01.2021)\nРоссияни жиловлаб туриш баҳонасида АҚШ ва Норвегия Арктикада янги совуқ урушни ва қуролланиш пайгасини бошлаб юборишган.\nТОШКЕНТ, 25 янв — Sputnik, Николай Протопопов. АҚШ армияси Норвегияда, Россия чегараларига яқин жойда тўпланмоқда. Январ ойида ушбу қирғоқда мингга яқин АҚШ денгиз пиёдалари олиб келинган эди. Шу билан бирга америка сиёсатчилари ва генераллари тинимсиз равишда Арктикада танглик ошиб бораётганини ҳақида баёнот бермоқда. Аслида ушбу тангликни уларнинг ўзлари яратмоқда. Пентагон Норвегияни нималарга тайёрлаётгани ҳақида РИА Новости мақоласида.\nВикинглар уйига меҳмонга\nАмерикаликлар “денгиз кучларининг Шимолий Каролинадан Норвегияга олиб келишига “оддий ротация” сабаб деб, бир неча йилдан буён Россия чегаралари яқинида ўз ҳарбий контингентни доимий сақлаб турмоқда.\nУларнинг вазифаси – НАТОдаги ҳамкасабалари билан биргаликда ҳаракат қилишни машқ қилиш ва норвегиялик инструкторлар қўли остида совуқ шимол иқлимида жанговар ҳаракатлар олиб боришни ўрганишдир.\nФеврал ойида Америка, Норвегия, Голландия ва Англия аскарлари – жами 10 мингга яқин, Joint Viking 2021 номли кенг кўламли ҳарбий ўқув-машғулотларида иштирок этади. НАТОчилар қўшинларни катта масофага тезда етказиш, барча даражада техкор ахборот алмашиш тизимини синаб кўришни машқ қилишади ва бир неча операциялар ўтказишади.\nJointViking ҳарбий ўқув-машғулотлари ҳар йили бўлиб ўтади. Унда НАТО қўшинлари – бронетехника, артиллерия, авиация, ҳарбий кемалар ва сув ости кемалари иштирокида, аксарият ўрмон ва тоғлардан иборат бир неча юз квадрат километр майдонда, юқори интенсивли жанговар ҳаракатларни машқ қилишади.\nҲарбий эксперт Александр Жилин айтишига кўра, АҚШ ўз ҳарбий доктринасига кўра, уларнинг армияси, асосан, хорижда жанг қилишни ўрганмоқда.\n“Шу сабабли ҳам америка ҳарбийлари доимий равишда турли давлатларда пайдо бўлиб, у ерда разведка, аэродромларни текшириш, денгиз йўлларини текшириш билан шуғулланишади, дейди Жилин. –Бошқа давлатлар ҳарбийлари билан олиб биргаликда ўтказиладиган машғулотларга алоҳида эътибор берилади, чунки АҚШ ҳар доим бировлар қўли билан жанг қилади”.\nЭксперт хулосасига кўра, Пентагон вазиятни атайлаб танг қилмоқда. Чунки АҚШ ва НАТО Арктикага даъво қилишда давом этишмоқда.\n“Денгиз пиёдалари ўқув-машғулотларида ҳужум операциялари машқ қилинмоқда, ҳимоя эмас – дейди Жилин. – Жумладан Россияга қарши ҳаракатлар ҳам. НАТОнинг Европадаги ҳаракатлари умумий таҳлил қилинганда - улар Москва учун танглик ҳудудлари ташкил қилишга қаратилганини кўриш мумкин. Бизнинг армиямиз ҳам Норвегияда содир бўлаётган воқеаларга бефарқ қараб тура олмайди. Ваҳима йўқ, лекин куч ва ресурсларни сарфлашга тўғри келмоқда – биз вазиятни тўлиқ назорат остига олишимиз керак, ҳеч қандай провокацияга йўл қўймаслигимиз керак”.\n“Валдай” таҳлилий клуби эксперти Артем Куреев айтишига қараганда, Арктика шароитида жанг қилишни ўрганиш учун америкаликларнинг Аляскада жойлашган ривожланган инфратузилмаси бор. Лекин шунга қарамасдан улар Норвегияда машқ қилишни хуш кўришади.\n“Аслида ушбу машғулотлар НАТОда етакчиликни сақлаб туриш учун керак. Норвегия – НАТОнинг энг “эски” аъзоларидан биридир. Осло Россияни ўзига душман деб билади. Совуқ уруш йиллари вақтида норвегияликлар Арктикада СССРга қаршилик кўрсатиш учун инфратузилма яратиб, ундан ҳозиргача фойдаланиб келишмоқда. Агар вазият ҳақиқатдан ҳам кескинлашса, Шимолий Норвегия дарҳол Россиянинг Мурманск шаҳри йўлида бош плацдармига айланади”.\nҲарбий денгиз флоти ва Денгиз пиёдалари корпусининг янги стратегиясига кўра, Вашингтон Арктикадан бошқа давлатларни сиқиб чиқариб, у ерга ўзи ўрнашиб олишни истайди. "АҚШ ҳарбий-денгизчиларисиз Арктика ҳудудида тинчлик ва фаравонликка Россия ва Хитой халал беради”, - дейилган АҚШ ҲДФнинг янги 10 йиллик доктринасида.\nАҚШ ҲДФ вазири Кеннет Брейтуэйт айтишига кўра, Пентагон Арктикада “Узоқ Шимолда Москванинг кенгайишини олдини олиш ва Россия қирғоқлари яқинидаги акваторияни назорат қилиш учун” Арктикада доимий равишда жанговар сув усти ва сув ости кемаларини, шунингдек кучли қуруқлик қўшинларини жойлаштириш ҳам режалаштирилган.\nНорвегия мудофаа вазири Франк Бакке-Йенсен, айтишига қараганда - давлати хавфсизлик сиёсатининг асосий йўналиши – Арктика ва Россиянинг ҳудуддаги фаоллигидир. Ушбу йўналишда трансатлантик алоқалар – ҳал қилувчи аҳамиятга эга. Узоқ Шимолда Норвегия НАТО бўйича ҳал қилувчи иттифоқчиларнинг кучайиши тарафдоридир.\n“АҚШ ҲДФ, денгиз пиёдалари, махсус кучлар, ҳарбий ҳаво кучлари ва космик кучлари билан биргаликда Арктикада ҳамкорлар билан стратегик алоқаларни ривожлантирамиз, - деди вазир. – Бу Узоқ Шимолда иттифоқчи ҳарбий-денгиз ва ҳарбий-ҳаво кучларининг доимий ўқув-машғулот олиб боришини назарда тутади. Норвегия ушбу тадбирларда иштирок этиб, иттифоқчилар билан оператив ҳамкорликни ривожлантириш ниятида".\nБарча фронтлар бўйлаб\nАйтиш жоизки, АҚШ Шимолда жиддий ўрнашиб олган ва бунда Норвегиянинг аҳамияти жуда катта бўлди. Ўтган йилнинг сентябрида Тромсе портига Seawolf классига мансуб сув ости кемаси етиб келган эди. Унинг асосий миссияси – Россия сув ости кемалари йўналишини кузатишдир.\nБироз олдин бўлса АҚШ Россияни Шимолда “жиловлаб туриш” учун 2011 йилда тарқатиб юборилган Иккинчи флотини қайта тиклаган эди.\nСовуқ урушнинг яна бир белгиси – 1960 йиллардан қурилган Норвегияннг Олавсверн ер ости ҳарбий базаси фаолияти қайта тикланмоқда. Олавсверн – Россия чегарасидан 350 км масофада жойлашган бўлиб, ундан сув ости ва сув усти кемаларини таъмирлаш, ўқ-дориларни сақлаш учун фойдаланилади. Совуқ уруш даврида бу ерда жойлаштирилган ҳарбий кемалар Совет Иттифофи ҲДФга Норвегия денгизи ва Шимолий Атлантикага чиқиш йўлини тўсиб қўйиши мумкин деб ҳисобланган.\nПентагон Арктикада ҳарбий-ҳаво кучларини оширишга жиддий қарор қилган. Ўтган йил Америка ва Норвегия ҳарбий кучларининг кенг кўламли ўқув-машғулотлари бўлиб ўтди. Бирданига 6та B-52 Stratofortress - стратегик бомбардимончи самолётлар Шимолий полюс устидан учиб ўтиб Норвегия стратегик қирувчилари билан биргаликда синов парвозлари амалга оширди.\nФевралда эса Пентагон Техасдан Норвегиядаги Эрланд авиабазасига 4та товуш тезлигидан тез учадиган B-1BLancer стратегик бомбардимончиларини жойлаштирди.


Йирик саноат мегалойиҳаси – иқтисодиёт ривожи, одамлар турмуши фаровонлигини оширишга хизмат қилади - Huquq.uz\nЙирик саноат мегалойиҳаси – иқтисодиёт ривожи, одамлар турмуши фаровонлигини оширишга хизмат қилади\n09:00 - 23.12.2021\nПрезидент Шавкат Мирзиёев 22 декабрь куни Тошкент вилояти Олмалиқ шаҳридаги йирик саноат лойиҳалари, ижтимоий соҳа фаолияти билан танишди, аҳоли билан мулоқот қилди.\nКейинги йилларда шаҳар ҳам иқтисодий, ҳам ижтимоий жиҳатдан ривожланиб бормоқда. Янги корхоналар, таълим ва тиббиёт муассасалари ишга тушмоқда. Бу ўзгаришларнинг “драйвери” – Олмалиқ кон-металлургия комбинати.\nМамлакатимизда ишлаб чиқарилаётган саноат маҳсулотининг 7 фоизи, экспорт ҳажмининг 15 фоизи мазкур комбинат ҳиссасига тўғри келади. Охирги йилларда илмга ва технологияга катта маблағ йўналтирилгани натижасида янги конлар топилиб, ишлаб чиқариш ҳажми ошмоқда.\nХусусан, Ўзбекистон Республикаси Президентининг 2017 йил 1 мартдаги қарорига мувофиқ, комбинатда “Ёшлик-1” конини ўзлаштириш бўйича 5 миллиард 122 миллион долларлик мегалойиҳа амалга оширилмоқда.\nДавлатимиз раҳбари Олмалиққа ташрифи чоғида, аввало, мазкур кондаги ишларни кўздан кечирди.\nКон ҳудуди 11 минг гектар. Захираси ҳам шунга яраша салмоқли – йилига 65 миллион тонна маъдан қазиб олиш қувватига эга. Бу конда олтин, мис, кумуш, молибден, селен каби 13 турдаги қимматли ва нодир металлар бор. Уларни қайта ишлаш учун Олмалиқ кон-металлургия комбинатида 3-мис бойитиш фабрикаси қурилмоқда.\nПрезидентимизга шу борадаги ишлар ҳақида ахборот берилди.\nБу ерда иш бошланган 2017 йилда йилига 3 миллион куб метр кон ишлари бажарилар эди. 415 миллион долларлик 570 дан зиёд замонавий техникалар олиб келингач, самарадорлик ўн карра ошди. Эндиликда иш ҳажми йилига 40 миллион куб метрни ташкил этмоқда.\n– Бу кон – катализатор. Уни самарали ўзлаштириш билан бирга кичик конлар бўйича ҳам янги йўналиш қилиш керак. Бу ҳам қўшимча иш ўринлари, катта экспорт, дегани, – деди Шавкат Мирзиёев.\nЛойиҳа доирасида, шунингдек, оҳак заводи, 650 мегаваттли электр тармоғи ва бошқа инфратузилма объектлари барпо этилади. Жами 6 минг киши иш билан таъминланади.\nДавлатимиз раҳбари ушбу комбинат, умуман, келгусида ҳар бир саноат корхонаси ўзини ўзи муқобил электр энергияси билан таъминлаши зарурлигини таъкидлади. Илмий тадқиқотларни ва мақсадли аспирантурани кенгайтириш, Тошкент давлат техника университетининг Олмалиқ филиали салоҳиятини ошириш бўйича топшириқлар берилди.\nШундан сўнг давлатимиз раҳбари Олмалиқ кон-металлургия комбинатининг 3-мис бойитиш фабрикаси қурилиш жараёни билан танишди.\nУшбу иншоотга жорий йил 29 июль куни тамал тоши қўйилган эди. Бугунги кунда 107 гектар майдонда фабриканинг пойдевор қисми қурилмоқда.\nБу лойиҳанинг қиймати 2 миллиард доллар бўлиб, бугунги кунда 861 миллион доллар ўзлаштирилган. Лойиҳалаштириш ишларига Италиянинг “Wood” ҳамда лойиҳани техник жиҳатдан баҳолаш ва қабул қилишга Буюк Британиянинг “Technip Energies” компаниялари жалб қилинган.\nДирекция бинолари ва қурувчилар учун шаҳарча фойдаланишга топширилган бўлиб, яна бир шаҳарча қурилиши давом этмоқда.\nЯна бир муҳим томони, харажатларни камайтириш мақсадида фабрика ёнида металл конструкциялар заводи барпо этилмоқда.\nЯнги фабрикада руда омборлари, майдалаш, янчиш ва флотация бинолари, гидрометаллургия цехи, таъмирлаш устахоналари, чиқинди хўжалиги ва бошқа объектлар бўлади. Иш жараёни замонавий ускуналар ёрдамида бошқарилади. Бу, инсон омилини камайтириб, маҳсулот сифати ва иш хавфсизлигини таъминлашга хизмат қилади.\nПрезидентимиз бу ердаги қурилиш ишларини жадаллаштириб, 2023 йил якунига қадар ишга тушириш бўйича тавсиялар берди.\nШу ердаги шаҳарчада Олмалиқ кон-металлургия комбинатини 2030 йилгача ривожлантиришга доир режалар муҳокама қилинди.\nКомбинатнинг JORC кодекси бўйича баҳоланган мис ресурслари 45 миллион тоннани, олтин ресурлари эса 5 минг тоннадан зиёдни ташкил этади. Бунга асосланиб, 2030 йилда мис ишлаб чиқариш ҳажмини 515 минг тоннага, олтинни 52 тоннага, кумушни 343 тоннага олиб чиқиш бўйича концепция тайёрланган. Бунинг эвазига комбинатнинг йиллик ишлаб чиқариш ҳажмини 8 миллиард долларга етказиш режалаштирилган.\nАввало, комбинатни трансформация қилиш доирасида бошқарув, ишлаб чиқариш ва логистика жараёнларини рақамлаштириш, операцион самарадорликни ошириш зарурлиги таъкидланди.\n– Энг асосийси, келгуси икки йилда комбинатда замонавий бошқарув тизимини жорий этиб, уни давлат ёрдамисиз ишлай оладиган, дунёнинг етакчи металлургия компанияларидан бирига айлантириш асосий вазифа бўлиши керак, – деди Президент.\nДавлатимиз раҳбари 3-мис бойитиш фабрикасини қуриш билан параллел равишда 4-фабрикани ҳам лойиҳалаштириш муҳимлигини таъкидлади. Бунинг натижасида рудани қайта ишлаш ҳажми 160 миллион тоннага етиб, 3 мартага кўпайиши мумкин.\nЙиғилишда мис кластери ташкил этиш масалаларига ҳам эътибор қаратилди.\nБугунги кунда мисни қайта ишлаш ва юқори қўшилган қийматли маҳсулотлар ишлаб чиқариш бўйича қиймати 76 миллион долларлик 22 та лойиҳа шакллантирилган.\nШунингдек, Президентимизнинг Корея Республикасига давлат ташрифи чоғида Тошкент вилоятида Яримўтказгичлар ва электроника кластерини ташкил этишга келишилган.\nПрезидентимиз бу борадаги ишларни жадаллаштириб, электр техникаси, энергетика, автомобиль саноати учун талаб юқори бўлган маҳсулотлар ишлаб чиқариш бўйича кўрсатмалар берди.\nШу ерда маҳалла раислари, ҳоким ёрдамчилари ва ёшлар етакчилари билан ҳам мулоқот бўлди.\n– Комбинатни, албатта, зўр қиламиз. Лекин аввало, одамлар рози бўлиши керак. Уйи яхши, суви чучук, электри ўчмайдиган, иши даромадли бўлиши лозим. Бунинг учун маҳаллада қандай муаммолар борлигини, уларни ҳал қилиб, одамларга шароит яратиш учун нима кераклигини сизлар айтишингиз зарур. Шунинг учун очиқ мулоқот қилсак, фойдали бўлади, – деди Шавкат Мирзиёев.\nҲоким ёрдамчилари ўзлари масъул бўлган маҳаллада ишсизликни камайтириш, тадбиркорлик ва томорқачиликни ривожлантириш, ёшларни спортга жалб этиш бўйича режаларини сўзлаб берди. Давлатимиз раҳбари уларга ишонч билдириб, таклифларини қўллаб-қувватлади.\nШавкат Мирзиёев ижтимоий муассасалардаги шароитларни ҳам кўздан кечирди.\nМамлакатимизда «инсон қадри учун» деган тамойил асосида кучли ижтимоий сиёсат олиб борилмоқда. Шу асосида таълим ва тиббий хизмат сифатини ошириш чоралари кўрилмоқда.\nОлмалиқ шаҳридаги 20-ихтисослаштирилган умумтаълим мактаби шундай масканлардан бири. Бу ерда математика, она тили, инглиз тили чуқурлаштириб ўқитилади.\nМуассаса уч қаватли бўлиб, 1 минг 500 нафардан зиёд ўқувчига мўлжалланган. Жорий йилда мактаб биноси мукаммал таъмирланган. 46 та синфхона, 3 та лаборатория ва фан хоналари замонавий жиҳозланган.\nДавлатимиз раҳбари бу ердаги шароитларни кўздан кечирди, мактаб ўқувчилари билан суҳбатлашди.\n– Ҳар дақиқа – бойлик. Бу бойликдан фойдаланиб, чуқур билим олишингиз керак. Мана, Олмалиқ комбинатининг қувватини ошираяпмиз, янги фабрикалар қураяпмиз. Уларда ким ишлайди? Сизлар! Ҳамма ислоҳотларимизнинг асоси, ишончи – билимли ёшлар, – деди Шавкат Мирзиёев.\nПрезидент Олмалиқ шаҳридаги оилавий поликлиникани ҳам бориб кўрди.\nМазкур поликлиника 1989 йилда қурилган бўлиб, 2017 йилда капитал таъмирланган. Бу ерда Олмалиқ шаҳар тез тиббий ёрдам бўлими, марказий шифохона, болалар шифохонаси, кўп тармоқли марказий поликлиника ҳам жойлашган. Бу тиббий хизматларни сифатли ва самарали кўрсатишда муҳим омил бўлмоқда.\nПрезидент талаб кўп бўлаётган йўналишларни туманлараро даражага тушириб, хизматларни аҳолига яқинлаштириш, эҳтиёжманд фуқаролар соғлиғини доимий назоратга олиб, инсон қадрини амалда намоён қилиш зарурлигини таъкидлади. Шу мақсадда Тошкент вилоятида тиббиёт бўйича уч йиллик дастур ишлаб чиқиш вазифаси қўйилди.\nШу ерда Олмалиқ шаҳрида қуриладиган “Янги Ўзбекистон” мавзеси ҳақида маълумот берилди. Яқин йилларда шаҳар аҳолиси 130 мингдан 200 мингга етиши қайд этилди.\nДавлатимиз раҳбари улар учун муносиб шароитлар яратишни ҳозирдан ўйлаш, уй-жой, ижтимоий инфратузилма барпо этиш кераклигини таъкидлаб, мутасаддиларга бу бўйича кўрсатмалар берди.


Ким вояга етмаган шахсларга жамоат тарбиячиси бўлиши мумкин | NORMA.UZ\nВазирлар Маҳкамаси Вояга етмаган шахсларга жамоат тарбиячиларини тайинлаш тартиби тўғрисида низомни тасдиқлади (3.06.2021 йилдаги 339-сон ВМҚ).\nЖПКнинг 563-моддасига мувофиқ вояга етмаган судланувчи шартли ҳукм қилинган ёхуд унга нисбатан озодликдан маҳрум этиш билан боғлиқ бўлмаган жазо тайинланган тақдирда, унга жамоат тарбиячиси тайинлаш масаласи кўриб чиқилиши назарда тутилган.\nВояга етмаган шахсларга жамоат тарбиячиларини тайинлаш тартиби тўғрисида низомга асосан қуйидагилар жамоат тарбиячиларининг асосий вазифаси ҳисобланади:\nназоратсиз ва қаровсиз қолган ҳамда ҳуқуқбузарлик ёки ижтимоий хавфли қилмиш содир этган вояга етмаган шахслар билан якка тартибда ишлаш;\nуларнинг ота-онасига (ёки ўрнини босувчи шахсларга) вояга етмаган шахсларни тарбиялашда амалий ёрдам кўрсатиш.\nВояга етмаган шахсларга жамоат тарбиячисини танлаш ва тайинлаш ҳақидаги қарор Вояга етмаганлар ишлари бўйича туман (шаҳар) идоралараро комиссияси томонидан қабул қилинади.\nВояга етмаган шахсларнинг жамоат тарбиячисига қуйидаги талаблар қўйилади:\n30 ёшга тўлган бўлиши;\nвояга етмаган шахслар билан камида икки йил ишлаш тажрибасига эга бўлиши;\nўзининг ҳаётий тажрибаси ва ахлоқий фазилатлари билан вояга етмаганларга ижобий таъсир кўрсата оладиган Ўзбекистон фуқароси бўлиши.\nБунда, вояга етмаган қизларга нисбатан аёл жинсига мансуб бўлган жамоат тарбиячиси тайинланиши керак.\nЖамоат тарбиячисининг ҳисоботини эшитиш натижаларига кўра мазкур муддат бир маротаба кўпи билан 3 ойгача узайтирилиши мумкин.\nЖамоат тарбиячиси қуйидаги тоифалардаги вояга етмаганларга нисбатан тайинланиши мумкин:\nболани тарбиялашда ёрдамга муҳтож бўлган оилаларнинг вояга етмаган фарзандлари.\nЮклатилган вазифаларни фаол ва виждонан бажарган ҳамда ижобий натижаларга эришган жамоат тарбиячилари БҲМнинг 5 бараваригача миқдорда (1 225 000 сўмгача) бир марталик пул мукофоти билан рағбатлантирилиши мумкин.


QGMC компанияси - “BuildTech 2017” кўргазмасининг иштирокчиси - UZCHINATRADE.COM\nQGMC компанияси - “BuildTech 2017” кўргазмасининг иштирокчиси\nҲамкорлар билан танишишни QGMC компанияси билан якунлашни хоҳлардик.\n1992 йилда яратилган QGMC компанияси Хитойда махсус техника ишлаб чиқариш бўйича кенг кўламли муҳим корхона ҳисобланади. У Хитойнинг машинасозлик йўналишида фаолият кўрсатадиган энг илғор компаниялар юзталигига киради, ҳамда жаҳон даражасидаги инновацион ва юқори технологик корхона саналади. QGMS компанияси ер қазувчи қурилмалар, экскаваторлар, йўл-қурилиш техникалари, карьер ишларига мўлжалланган самосвал ва кичик механизация техникаларини ишлаб чиқаради.\nКўргазма иштирокчилари Ўзбек-Хитой Савдо Уйи мутахассислари билан тўғридан-тўғри мулоқот қилиш ва тақдим этилаётган техника бўйича барча қизиқтирган саволларга жавоб олиш имконига эга бўлишди.


“ҚУВВАТ” МУЛЬТФИЛЬМИ ҚАҲРАМОНЛАРИ БОЛАЛАРГА АЭС ҲАҚИДА СЎЗЛАБ БЕРАДИ | UZBEKNEFTEGAZ\n“ҚУВВАТ” МУЛЬТФИЛЬМИ ҚАҲРАМОНЛАРИ БОЛАЛАРГА АЭС ҲАҚИДА СЎЗЛАБ БЕРАДИ\n“Ўзбекнефтгаз” акциядорлик жамияти ташаббуси билан яратилаётган “Қувват” мультипликацион сериалининг янги қисмларини Ўзбекистон болаларига тақдим этиш ишлари айни қизиган вақт.\nБугунги кунда электр қувватисиз ҳаётни тасаввур қилиш мумкин эмаслигини болалар деярли туғилганидан бошлаб биладилар. Юришни бошлаб, бўйлари чироқни ёқадиган тугмага етганида ва уни босганларидан сўнг хонага ёруғлик тўлиши уларни қанчалик завқлантиради. Кун сайин замонавий болалар электр қувватидан онгли равишда фойдаланишни бошламоқда.\nХонадонларимизга қулайлик яратаётган бу мўжизанинг қаердан олинаётгани болаларимиз учун жуда қизиқ ва муҳимдир. Бу ҳақида мулоҳаза қилган “Қувват” мультфильми қаҳрамонлари ака-сингил Тоҳир ва Зуҳра электр қувватини ишлаб чиқарадиган турли манбаларни солиштириб кўрадилар.\nЗуҳра укасига атом электр станцияси ёки АЭС қанчалик кўп электр қувватини ишлаб чиқариши мумкинли ва унинг қиймати иссиқлик электр станцияси томонидан ишлаб чиқарилган электр қувватига нисбатан анча пастлигини ҳикоя қилиб беради. Зуҳра мактаб ўқувчиси бўлиб, айни дамда АЭС ҳақида реферат ёзмоқда. Ахир бундай атом электр станцияси тез орада Ўзбекистонда пайдо бўлади.\nБундан ташқари, болаларнинг омади бор экан, чунки уларнинг дўсти “Қувват” исмли робот барча саволларга жавоб бера олади, айниқса, электр қуввати ҳақида. Робот Тоҳир ва Зуҳрага мультфильмнинг биринчи қисмларида электр қуввати ва газни тежаш кераклиги ҳақида ҳикоя қилиб берган. Бунинг учун ҳеч ким кўрмаётганида телевизорни ўчириб қўйиш кераклиги, газ плитаси ҳам эҳтиёжсиз ёниб турмаслиги керак ва, айниқса, уйдан чиқаётганда чироқларнинг барчасини ўчириш зарур.\nТомошабинлар сингари мультфильм қаҳрамонлари ҳам ўсиб бормоқда, энди улар сеҳрли электр қуввати қаердан пайдо бўлишига қизиқмоқдалар, улар атом электр станцияси ҳақидаги маълумот жуда қизиқтирмоқда. Ҳатто ёшгина Тоҳир ва Зуҳра учун атом электр станцияси энг қудратли қувват манбаи бўлиб, шу билан бирга, табиатга зарар етказмаслиги, яъни экологик тоза эканлиги муҳим аҳамиятга эга. Бундан ташқари, атом электр станцияси бор ҳудудларда электр қувватини ишлаб чиқариш учун нефть ва газ камроқ сарфланади.\n“Қувват” мультфильми, унинг қаҳрамонлари ва дўстлари – ақлли робот ва шумтака мушукча Мимиқвой – ёш томошабинларга муҳим нарсалар ҳақида қизиқарли ҳикоя қилиб берадилар, уларни диққатли бўлишга ўргатадилар ва уйда газ, ёруғлик, иссиқлик қандай пайдо бўлиши, табиий ресурслар нима ва уларни тежаш ҳақида кўпроқ маълумот бердилар. Эндиликда улар замонавий технологиялар ҳақида кўпроқ маълумотга эга бўлдилар.\n“Ўзбекнефтгаз” акциядорлик жамияти ташаббуси билан яратилаётган “Қувват” ажойиб мультфильми болалар ва уларнинг ота-оналари орасида оммалашиб бораётган бўлиб, у болалар табиий ресурсларни тежаш ва нима сабабдан янги технологияларга эҳтиёж борлигини тушунишга ёрдам беради.\n“Ўзбекнефтгаз” матбуот хизмати


Таом тайёрлашда рекорд ўрнатиш навбати қирғизларга...\n20.02.2018 15:39 0 922\n4 март куни Қирғизистоннинг Ала-Тоо майдонида Оқ қалпоқ куни муносабати билан фестиваль ташкил этилади. Мазкур тадбирда Гиннес рекордлар китобига кириш мақсадида 1000 килограмм оғирликдаги бешбармоқ тайёрлаш режалаштирилган.\nҚирғизларнинг мазкур миллий таомини пиширишда ушбу давлатдаги барча элат вакиллари қатнашади. “kg.akipress.org”нинг ёзишича, фестивалда, шунингдек, миллий либос кийган икки юз кишилик тантанали намойиш ўтказилади.\nМаданият 12/03, 10:55\nБишкекда 1464 кг бешбармоқ ва 117 метр чучук тайёрланди


ҲИММАТЛАР ҚАДАР ҚЎРҒОНИНИ БУЗА ОЛМАС\n27107 Ўқиш режими + -\nҲиммат бу – бор имкониятни ишга солиб ҳаракатга тушиш, демакдир.\nҚадар эса – Аллоҳ таолонинг илмига мувофиқ воқеаларнинг содир бўлишидир.\nҚўрғонни унинг девори худди ташқи таъсирлардан ҳимоялаганидек, атрофда ҳимоя турганда банда ҳар қанча ҳаракат қилмасин, қўрғонни ёриб киролмайди.\nЯъни Аллоҳ таолонинг қазои қадари ўртада туради. Банда бирор нарсага бор кучи билан интилса, уни бузиб, ўтиб кета олади, дегани эмас. Ҳаракат ҳаракатлигича қолади, ҳамма ерда ишлар фақат Аллоҳ таолонинг хоҳиш-иродасига кўра содир бўлади. Тақдирда нима ёзилган бўлса, барча ҳодисалар шунга мувофиқ кечади. “Тақдирда ёзилган” дегани шуки, Аллоҳ таоло нима бўлишини олдиндан Ўз илми билан билгани учун ёзиб қўйганидир, буни зинҳор мажбурлаш деб тушунилмайди.\nБаъзи бандалар борки, амалда жудаям шўнғиб кетишади-да, қазои қадар масаласини унутиб қўйиб, ўз ҳаракатим билан етишаман, деб ўйлайди. Сабабларга суяниб қолади, мен шу нарсанинг ҳаракатини қиляпманми, демак бўлади, дейди. Бу – нотўғри.\nҲиммат тўрт турли бўлади:\nБунда инсон бир нарсани қасд қилади, лекин охиригача бажармайди. Иш охиригача етмагани учун бу чала ҳиммат саналади.\nКиши бир ишни қасд қилади ва охирига етказади.\nБаъзи одамлар касбу кор қилмоқчи бўлади, сабаблар бор, лекин ҳалол эмас. Яъни ношаръий тижорат қилмоқчи. Унга: “Нимага бу ишни қилмоқчисан, ҳалол эмас-ку?” дейилса, у: “Нимага қилмас эканман, Аллоҳ менга сабабларни бериб қўйган-ку? Мен уларни ишга солиб, ҳаракат қилишим керак”, дейди. Унга: “Сен ҳозир тажрид қилишинг керак, ҳалол йўлини топишинг керак, сабабларни рўкач қилолмайсан. Қилаётган ҳаракатинг нотўғри, бу иш ҳалол эмас. Ҳаром йўл билан ризққа етаман дейишинг, нотўғри. Аллоҳ таоло Ўзи ризқ берувчи, Унинг берадиган ризқига ҳалол йўл билан етишишинг шарт!” дейилади.\nЎзувчи ҳиммат, яъни кучли ҳиммат.\nБунга одатдан ташқарида бўладиган ҳолатлар киради. Масалан кўз тегиши, авлиёларнинг кароматлари ва шунга ўхшаш нарсалардир.\nЛекин бу ҳимматларнинг қайси тури бўлмасин, уларнинг ҳеч бири қадар деворини ёриб ўтолмайди, чунки ўртада Аллоҳ таолонинг иродаси турибди.\nҲақли савол туғилади: “Унда нима қилиш керак? Инсон сабабларни ишга солмай, ҳаракат қилмаса ҳам Аллоҳ таоло ризқ бераверадими?”\nШунда: “Сен сабабларни ишга сол, чунки у қазои қадарга элтувчи воситадир. Сен ҳаракатингни тўғри, ҳалол йўл билан қилавер, лекин буни ўзим қиляпман, дея асло амалингга суяниб қолма! Буларнинг барчаси Аллоҳ таолонинг иродаси билан бўляпти, шуни унутма!” дейилади...\nБандалар яна савол беришлари мумкин: “Ҳаммаси Аллоҳнинг иродаси билан бўлса, унда амал қилиб нима қиламиз?”\nЖавоб шуки, бандаларнинг амал яъни ҳаракат қилишлари аввало банда бўлганликлари учундир.\nБунга Қуръоний қиссадан мисол келтирсак:\nМарям алайҳимуссаломни тўлғоқ тутган пайтда Аллоҳ таоло унга қуриган дарахт шохини силкитишини буюради. Унинг силкитиши, яъни саъй-ҳаракати билан мева бермайдиган дарахтдан янги мева тушади. Аллоҳ таоло силкитилмаса ҳам мева туширишга қодир, аммо банда ҳам ҳаракат қилиши кераклиги учун силкит, деб буюрган. Бундай ишлар билан Аллоҳ таоло бандаларни амалларга, ҳаракатга тарғиб қилган. Банда бандалигини зоҳир қилиш учун ҳаракат қилиши керак. Шу билан бирга ҳимматдан ҳам ўзиб кетмаслик керак.\nЭнди ҳаётда учрайдиган оддий мисолларга эътибор беринг:\nҚорнимиз очганда овқат есак тўямиз, деймиз. Яъни тўқликни овқатга боғлаймиз. Ёки чанқасак, сув ичиб чанқоғимизни сув билан босамиз. Касал бўлсак, дори билан даволанамиз, деб ўйлаймиз. Бу нарсалар ҳар кунлик ҳаётимизда такрорланавергани боис аҳамият бермаймиз. Лекин ҳар қандай ҳолатларда ҳам тўйиш, чанқоқнинг босилиши, шифо топиш фақат Аллоҳнинг Иродаси ила бўлади.\nКасал бўлиб қолсак, дарров шифокорга югуриб чиқамиз ва: “Ҳамма умидиз сиздан!” дея нотўғри тасарруф қилиб қўямиз. Аввал Аллоҳдан дуо қилиб сўраб, шифокорни бир сабабчи деб билиб, кейин мурожаат қилиш керак.\nМана шундай оддий нарсаларга ҳам аҳамиятли бўлиш кераклигини унутмайлик.\nИсломни қабул қилган гиёҳванд қизнинг ғаройиб қиссаси\n08:13 / 25.12.2016 927\nМасаллиқлар 200 гр морожний 200 гр сут пишмаган 150 гр қулупнай 1 ошқошиқ қаймоқ 150 гр шакар ванилин. Тайёрлаш Масаллиқларни биринкетин блендерга солиб, ўртача давоми...\n23:55 / 08.05.2017 76139\nАёлни асраш оламни асрашдир Мустақиллик йилларида аёлқизлар ҳақҳуқуқини таъминлаш, уларнинг жамиятдаги мавқеъларини юксалтириш борасида улкан ижобий ишлар давоми...\n04:04 / 16.02.2017 3318\nМакканинг кўзга кўринган кишиларидан бири бўлмиш Абу Бакр розияллоҳу анҳунинг Умму Руммон бинти Омир Канония исмли хотинлари бор эди. Бу аёл жоҳилият пайтида давоми...\n01:31 / 10.01.2017 1597\n11:17 / 14 январь 75002


2019 йилда истеъмол бозоридаги инфляция неча фоиз бўлгани очиқланди | Qalampir.uz\n2019 йилда истеъмол бозоридаги инфляция неча фоиз бўлгани очиқланди\nЖамият\t02 Январь 10:16 2505\n2019 йилнинг декабрида истеъмол нархлари даражасининг ой давомидаги ўртача ўсиш суръати 1,7 фоизни ташкил қилди. Давлат статистика қўмитаси маълумотлари шундан дарак бермоқда.\n2018 йилнинг декабрида товарлар ва хизматлари ой давомида ўртача 2,1 фоизга кўтарилган.\nҚайд этилишича, 2019 йил январь-декабрь ойларида истеъмол бозоридаги товарлар ва хизматлар нахлари 15,2 фоизга қимматлашди. Ўз навбатида 2018 йи давомида истеъмол секторидаги нарх ва тарифларнинг ўртача ўсиш суръати 14,3 фоизни ташкил этган.\nЎртача ойлик нарх индекслари ўсиш суръатининг1 ҳисобланиш тартибига кўра, 2019 йилнинг январь-декабрь ойлари давомидаги истеъмол нархлари индекси 1,2 фоизни ташкил этган. Шундай қилиб, декабрь ойи давомида умумий истеъмол нархлари индекси 2019 йилнинг январь-декабрь ойларидаги ўртача ойлик ўсиш суръати кўрсаткичидан 0,5 даражага юқори бўлди.\n2019 йил давомидаги нархларнинг энг юқори ўсиши ва пасайиши август (ўсиш сураъти 2,9 фоиз) ҳамда июнь (пасайиш даражаси 0,5 фоиз) ойларига тўғри келди. Шундай қилиб, жорий йилнинг декабрь ойидаги истеъмол нархлари индекси ўсиш суръати 2019 йилнинг январь-декабрь ойидаги максимал кўрсаткичдан 1,2 даражага паст, минимал натижадан 2,2 даражага юқори бўлди.\n2019 ва 2018 йилларнинг ўн икки ойи давомидаги қисқа муддатли ойлик умумий истеъмол нархлари индекси таққослаш натижаларига кўра, кўрсаткичлар орасидаги максимал чекиниш яна август ойига тўғри келади (2019 йилдаги 102,9 фоизга қарши 2018 йилдаги 100,3 фоиз). Декабрь ойидаги фарқ эса 0,4 даражани ташкил этган (2019 йил декабрдаги 101,7 фоизга қарши 2018 йил декабрь ойидаги 102,1 фоиз).


Грузиядаги сайловда ҳукумрон “Грузия орзуси” кўп овоз олди\n25 октябр 2021, Тошкент вақти: 09:09\n2 октябрда Грузияда 64 шаҳар мэрлигига ва маҳаллий кенгаш депутатлигига сайлов бўлиб ўтди.\nМарказий сайлов комиссиясининг билдиришича, Грузияда 2 октябрь куни ўтган сайловда берилган овозларнинг юз фоизи санаб бўлинди.\nДастлабки натижаларга қараганда, сайловчиларнинг 40,3 фоизи ҳукмурон “Грузия орзуси” партиясига, 27,97 фоизи мухолифатдаги “Бирлашган миллий ҳаракат”га, 8,85 фоизи Грузия учун сиёсий партиясига овоз берди.\n2 октябрда Грузияда 64 шаҳар мэрлигига ва маҳаллий кенгаш депутатлигига сайлов бўлиб ўтди. Сайловда 43 та сиёсий партия иштирок этди. Овоз беришда сайловчиларнинг 51,92 фоизи қатнашди.\nСайлов ўтган йили “Грузия орзуси” сайловда ғолиб бўлганидан сўнг юзага келган сиёсий инқироз даврида бўлиб ўтди.\nМухолифат ўтган йилги сайловлар натижалари сохталаштирилганини айтиб келади. Ҳукумат эса бу иддаони инкор қилган.


19:01 / 27.02.2019 | Malika | 1085\nАссалому алайкум! Ҳурматли зикр ахли канали ҳайъати. Мен юқорида берилган савол юзасидан бази ойдинликлар киритиш мақсадида мурожаат қиляпман. Бир саволда бировнинг хаққини қайтармагунингизча жаннатга киролмайсиз мавзусидаги хадисни оқидим. 1. Мен фарзандли бўлиб туғруқхонада ётганимда узоқ яқин қариндошлар кўришга келиб таомларни ўзларининг уйларидаги сочиқ ва идишларда олиб келишган. Ўша пайтда аҳволим яхши бўлмаганлиги сабабли ким қайси идишни олиб келганини эслай олмайман. Уларни бир халтага солиб олиб қўйганман. Улар ҳам бировнинг ҳаққи бўладими. Эслай олмасам қандай қайтараман. 2. Маълумки болалик вақтларда мактабда ўқувчилар бир биридан ручка қалам шунга ўхшаш нарсалар олиб турадилар. Кўпинча олганим ёдимдан чиқиб менда қолиб кетарди. Хозир синфдошларимни ҳеч бири билан алоқада эмасман. Бу масалада қандай йўл тутай? Тўғриси шу вақтгача бу нарсадан ҳабарим бўлмагани учун бу нарсага унчалик ҳам эътибор бермаган эканман. Дуо қилинг билиб билмай қилган гуноҳларимни аллоҳ ўзи кечирсин.\n- Ва алайкум ассалом! Бориши мумкин бўлган қариндошларингиздан сўраб кўрасиз. Илтимос исмингларни ўзгартириб бир саволни такрор такрор бераверманглар. Биринглар ручка, биринглар қалам, биринглар китоб деб сўраверманглар. Олинган нарса нима бўлган тақдирда ҳам эгасини топиб бериш шарт. Топилмаса номидан садақа қилинади. Эгаси қайта сўрашдан уяладиган майда нарсалар бўлса эгаси ким бўлса ўша номидан садақа деб бериб юборилади. Валлоҳу аълам!\nТақдири Азалдан қочиб бўлмайдими?\nАмур Темур ва Имоми Аъзам.\nЖанозадан кейин дафнга қатнашиш\nНуқсонимни мазах қилсалар\nОқ падар сўзи\nМайит учун атала\nЕсдан чиқиб кетябди.\nШаҳиднинг қазо намозлари ҳукми\nТуғруқхонада азон айтиш\nНикоҳда гувоҳлар сони\nМадина шахридан хижрат


Нишонга урилган гаплар: “Агар сени қоронғуда топа олмасам, (тонг отиб, атроф) ёруғ бўлганда сенга эҳтиёжим йўқ”\nЎзингда бор нарсалар ҳақида тафаккур қил, ўзингда йўқ нарсалар ҳақида эмас. Сенда бор нарсалар Аллоҳнинг карамидандир. Сенда йўқ нарсалар Аллоҳнинг ҳикматидандир.\nАгар сени қоронғуда топа олмасам, (тонг отиб, атроф) ёруғ бўлганда сенга эҳтиёжим йўқ.\nШайтонлар – Ватан учун эмас, балки Ватанга қарши урушувчилардир.\nЛаганбардорлик ва мунофиқликни бас қил! Нима бўлган тақдирда ҳам ҳақиқатни гапир! Сенинг ёнингда қоладиганлар битта қўлингдаги бармоқлар ададидан ошмайди. Лекин ана ўшалар сен билан бир умрга бирга бўладилар.\nМуаммо ҳақни билишда эмас. Балки натижа нима бўлишидан қатъи назар ҳақни айтишдадир.\nМуҳаммад Ғазолий раҳимаҳуллоҳ\nОдамларнинг тасарруфларини кузатадилар.\nОдамларнинг хулқ-атворини танқид қиладилар.\nОдамларнинг ниятларини таҳлил қиладилар.\nШу билан ўз ҳаётларини яшамай, балки одамларнинг ҳаётини яшаб умрлари ўтиб кетади.\nБир оғиз гапирмасингдан туриб сени эшитадиганлар ва тушунадиганларни эҳтиёт қил!\nКутаётган киши учун вақт секин ўтаётгандек туюлади.\nҚўрқаётган киши учун вақт тез ўтаётгандек туюлади.\nМаҳзун киши учун вақт узундек туюлади.\nЎйин-кулги қилаётган киши учун вақт қисқадек туюлади.\n2140 марта ўқилди\nДругие материалы в этой категории: « Кўзингизни юминг ва дунёни унутинг\t“Ва қачонки дудга пуфланса” »


Каъбада янги белгилар ўрнатилди | Бир пиёла чой\n← Тошкент шаҳрида биометрик паспортлар берилиши вақтинча тўхтатилди\nБой бўлгани учун кишининг мартабаси пасаядими? →\nКаъбада янги белгилар ўрнатилди\nМаккадаги Байтул ҳаром масжидидаги муқаддас Каъба ёпинчиғида янги кўрсаткич белгилари пайдо бўлди. У зиёратчиларга Тавофнинг бошланғич нуқтасини кўрсатиб туради. Янги белгилар тилларанг ёзувли “Аллоҳу Акбар”да бўлиб, ёниб туради. Унинг ёрдамида зиёратчилар Каъбни неча марта айланганини адашмай санаб туришлари мумкин.\nҚайд этиш керакки, бундан аввал ҳам зиёратчиларга ёрдам берувчи белги мавжуд эди. Яъни Тавофнинг бошланиш ва тугаш нуқтасини жигарранг чизиқ кўрсатиб турарди. Айланиш вақтида тиқилинч келитириб чиқаргани учун белгини ўзгартиришга тўғри келди.


Хоразм қишлоқ хўжалиги, йирик саноат корхоналари, транспорт ва коммуникация тизимлари, кичик бизнес салоҳияти билан мамлакатимиз тараққиётида муҳим ўрин тутади. «GM Uzbekistan» акциядорлик жамиятининг Хоразм филиали, «UzXMG» экскаватор заводи, «Ўзтекс Шовот», «Хоразм маиший техника» корхоналари, «Хоразм шакар» қўшма корхонасида ички ва ташқи бозорда харидоргир маҳсулотлар ишлаб -чиқарилмоқда. Мураккаб иқлим шароитига қарамай, вилоят деҳқонлари қишлоқ хўжалигида мўл ҳосил етиштирмоқда.\nБутун мамлакатимизда бўлгани каби Хоразм вилоятида ҳам улкан бунёдкорлик ишлари амалга оширилмоқда. Бу шаҳар остонасиданоқ кўзга ташланади. Хусусан, Урганч халқаро аэропорти замонавий талаблар асосида реконструкция қилинган. Йўловчиларни кутиб олиш ва кузатишга мўлжалланган замонавий терминаллар, хизмат кўрсатиш -хоналари, савдо шохобчалари ташкил этилган, ён-атроф ободонлаштирилган. Расмий делегациялар, хорижий меҳмонларни кутиб олиш учун зарур шароит яратилмоқда.\nВилоятда барча соҳа сингари сайёҳликни ривожлантириш, тарихий обидаларни тиклаш, таъмирлаш, уларнинг атрофини ободонлаштириш борасида улкан ишлар амалга -оширилмоқда.\nБугунги кунда вилоятда 276,7 минг гектар суғориладиган майдон мавжуд. Тошсоқа тизими орқали 191,3 минг гектар ер суғорилади. Амударёда сув кам пайтларда, айниқса, эрта баҳор ва ёз ойлари бошида каналларда сув сатҳи жуда паст бўлиб, ғалла, пахта ва бошқа экинларни суғориш учун сув, асосан, насослар ёрдамида олинарди. Бу харажатларнинг ошиб кетишига, сув исрофгарчилиги ҳамда ерларнинг мелиоратив ҳолати ёмонлашувига олиб келар эди.\nМазкур лойиҳага кўра, вилоятдаги Тошсоқа, Шовот, Полвон ўазовот ва ўазовот -магистрал ва хўжаликлараро каналларининг 120 километри реконструкция қилинди. Режадаги 607 гидротехник иншоотдан 318 таси янгидан қурилди. Бу ишлар натижасида\n279 насос агрегатидан воз кечилиб, қишлоқ хўжалиги экинлари ўзиоқар сув билан таъминланади ва 31,6 миллион киловатт соат электр энергия иқтисод қилинади.\nПрезидентимиз ушбу лойиҳа вилоятда сув таъминотининг тубдан яхшиланиши, фермер хўжаликлари самарадорлиги ва қишлоқ хўжалиги маҳсулотлари етиштириш ҳажмини оширишда муҳим аҳамият касб этишини таъкидлади.\nКаналлар атрофидаги ерларни ободонлаштириш, тупроқ-иқлим шароитидан келиб чиқиб экиладиган кўчат турларини танлаш ва канал бўйлаб беш қатор дарахт экиш, ёзнинг жазирама кунлари одамлар канал бўйида дам олиши учун шароит яратиш бўйича Қишлоқ ва сув хўжалиги вазирлиги ҳамда вилоят ҳокимлиги мутасаддиларига тегишли -топшириқлар берилди.\nШавкат Мирзиёев Хива шаҳрида барпо этилаётган «Фаровон» меҳмонхонасининг қурилиш участкасида бўлди.\nПрезидентимиз Хива шаҳридаги Нуруллабой сарой мажмуасини кўздан кечирди.\nХоразм вилояти тарихий ёдгорликлар, диққатга сазовор жойларга бой. Улар асраб-авайланаётгани, сайёҳлар учун зарур шароитлар яратилаётгани натижасида вилоятда -туризм изчил ривожланмоқда.\nМаълумотларга кўра, мазкур сарой ҳудуди шу ерлик Нуруллабой исмли савдогарга тегишли бўлган. Мажмуа хорижлик меҳмонларни қабул қиладиган қароргоҳ вазифасини ўтаган.\nДавлатимиз раҳбари жорий йил январь ойида вилоятга ташрифи чоғида мутасаддиларга ушбу мажмуани замон талаблари даражасида реконструкция қилиш бўйича топшириқлар берган эди. Президентимиз тавсиясига кўра ишлаб чиқилган лойиҳага биноан, бу ерда ресторан, қабуллар уйи, галерея, амфитеатр, ҳунармандлар кўргазмаси ташкил қилинган.\nХалқаро бозор талабларига жавоб берадиган рақобатдош ва экспортбоп маҳсулотлар ишлаб чиқариш, хом ашёни чуқур қайта ишлаш орқали тайёр маҳсулот турларини кўпайтиришда мамлакатимизнинг турли ҳудудларида ташкил этилаётган эркин иқтисодий зоналарнинг алоҳида ўрни бор.\nПрезидентимизнинг жорий йил 12 январдаги «Ургут», «ўиждувон», «Қўқон» ва -«Ҳазорасп» эркин иқтисодий зоналарини ташкил этиш тўғрисида»ги Фармони бу йўналишдаги ишлар самарадорлигини оширишда муҳим дастуриламал бўлмоқда.\n«Ҳазорасп» эркин иқтисодий зонаси учун 414 гектардан ортиқ ер майдони ажратилган. Кейинчалик ушбу ҳудуд янада кенгайтирилади. Янги эркин иқтисодий зонада қишлоқ хўжалиги маҳсулотларини қайта ишлаш, сақлаш, қадоқлаш, тўқимачилик, пойабзал ва чарм-галантерея, кимё, фармацевтика, озиқ-овқат, электротехника саноати, -машинасозлик ва автомобилсозлик, қурилиш материаллари каби қатор йўналишларда замонавий ишлаб чиқариш қувватлари ташкил этилади.\nАйни пайтда эркин иқтисодий зона чегараларини ўрнатиш, божхона пости ташкил қилиш, хорижий ва маҳаллий инвесторларни жалб этиш ишлари амалга оширилмоқда. Ташкил этиладиган замонавий ишлаб чиқариш корхоналари учун зарур имкониятлар -яратиш мақсадида муҳандислик-коммуникация инфратузилмаси, хусусан, газ, сув ва электр тармоқлари, канализация, автомобиль ва темир йўллари, алоқа тизими шакллантирилмоқда.\nУрганч туманида йилига 1,2 минг тонна гўшт ва гўшт маҳсулотлари ҳамда 900 минг дона қуён терисини қайта ишлашга ихтисослаштирилган «Хоразм қуён савдо» агрофирмаси ташкил этилади. Қиймати 1,8 миллион доллар бўлган мазкур лойиҳа уч босқичда амалга оширилади ва 2018 йил охирида тўлиқ қувват билан ишга туширилади.\nБугун бозорда парҳез гўшт маҳсулотларига бўлган талаб ортиб бормоқда. «Ўзбекистон темир йўллари» АЖ томонидан Шовот тумани, Буйрачи қишлоғида қурилаётган паррандачилик мажмуаси, сут ва гўшт маҳсулотларини қайта ишлаш корхонаси ана шу талаблар доирасида ташкил этилмоқда.\nТуризм мамлакатимиз иқтисодиётини ривожлантириш, янги иш ўринлари яратишда муҳим йўналишлардан ҳисобланади. Бугун мамлакатимизнинг барча ҳудудида сайёҳлик соҳасида истиқболли лойиҳалар амалга оширилмоқда. Давлатимиз раҳбарининг 2016 йил\n2 декабрдаги «Ўзбекистон Республикасининг туризм соҳасини жадал ривожлантиришни таъминлаш чора-тадбирлари тўғрисида»ги Фармони бу борада муҳим омил бўлаётир.\nДавлатимиз раҳбари вилоятда «Хавфсиз туризм» концепциясини амалга ошириш -лойиҳаси билан ҳам танишди. Унда туризм инфратузилма объектларини видеокузатув мосламалари билан жиҳозлаш, туризм соҳасида хизмат кўрсатувчи ва сайёҳларнинг -хавфсизлигини таъминловчи давлат ва нодавлат объектларини ягона ахборот-коммуникация тизимига улаш, сайёҳлар бўйича маълумотлар базасини шакллантириш каби чора-тадбирлар ўрин олган.\nВилоят туризмига тааллуқли яна бир йирик лойиҳа — Урганчдан Хивагача темир йўл барпо этиш лойиҳасидир. Темир йўл замонавий талаблар асосида лойиҳалаштирилиб, улкан бунёдкорлик ишлари бошлаб юборилди. Бугунги кунда икки шаҳар ўртасида\n33 километр темир йўл ётқизиш, Хива шаҳрида замонавий вокзал ва зарур инфратузилма объектлари барпо этиш ишлари жадал олиб борилмоқда. Бу борадаги манзилли дастур асосида транспорт, меҳмонхона, почта, банк, умумий овқатланиш ва бошқа хизматлар ташкил этиш режалаштирилган.\nХалқ билан мулоқот асосида барча соҳада изчил ислоҳотлар амалга оширилаётгани, одамларнинг давлатга ишончи юксалиб, меҳнатга муносабати ўзгараётгани таъкидланди. Давлатимиз раҳбарининг шу йил 9 октябрдаги «Фермер, деҳқон хўжаликлари ва томорқа ер эгаларининг ҳуқуқлари ва қонуний манфаатларини ҳимоя қилиш, қишлоқ хўжалиги экин майдонларидан самарали фойдаланиш тизимини тубдан такомиллаштириш чора-тадбирлари тўғрисида»ги Фармони ва уни амалга оширишга қаратилган қарорнинг аҳамияти ҳақида сўз борди. Фермер ва деҳқон хўжаликлари, шахсий томорқалардан самарали фойдаланиш, такрорий экинлар экиб, қўшимча даромад топишнинг аҳамияти таъкидланди.\nБу ислоҳотлардан асосий мақсад — меҳнатдан манфаатдорликни, юртимиз файзу -баракасини оширишдир. Токи одамлар ердан самарали фойдаланиб, қўшимча даромад топсин, меҳнатининг роҳатини кўрсин, халқимиз бой бўлсин, деди давлатимиз раҳбари.\nСессияда ташкилий масала кўрилди. Президентимиз тавсиясига кўра, Хоразм вилояти ҳокими вазифасини вақтинча бажариб келаётган Илгизар Собиров Хоразм вилояти -ҳокими лавозимига тасдиқланди.\nМазкур рукндаги бошқа мақолалар: « Электр энергияси ва табиий газ истеъмолида қонунийлик таъминланмоқда\tЧеченистон Республикаси раҳбари Ўзбекистонда »